Whirling Dervish

Oh fajar, bangkitlah! Zarah menari-nari

Jiwa yang fana’, menarikan sama’

Biar kubisik, ke mana sama’ menerbangkanmu

Seluruh zarah, di udara dan sahara

Biar semua tahu, mereka mabuk cinta

Seluruh zarah, bahagia atau sengsara

Mabuk cintakan Shams, sampai terdiam seribu bahasa

(Mevlana Rumi)

Cinta itu seperti al-Quran.

Cinta,

Awalnya bermula dari Allah ﷻ.

Akhirnya kembali pada Allah ﷻ.

Awal cinta ialah sujud.

Kemuncak cinta ialah tauhid.

إلهي أنت مقصودي ورضاك مطلوبي أعطني محبتك ومعرفتك يا الله

“TUHANku, ENGKAUlah matlamatku dan KeredhaanMU tuntutanku,

kurniakanlah kepadaku kelazatan mencintaiMU dan mengenalMU, wahai ALLAH.”

Awalnya bermula dengan بسم الله الرحمن الرحيم

Akhirnya kembali pada قُلْ هُوَ اللَّهُ أَحَدٌ (1) اللَّهُ الصَّمَدُ (2) لَمْ يَلِدْ وَلَمْ يُولَدْ (3) وَلَمْ يَكُنْ لَهُ كُفُوًا أَحَدٌ (4)

Allah menghantar kita turun di dunia, bertujuan untuk kembali kepada-Nya.

Surah al-Fatihah ialah pembukaan al-Quran. Seluruh rahsia kehidupan tersimpan dalam al-Quran. Seluruh rahsia al-Quran tersimpan pada al-Fatihah. Seluruh rahsia al-Fatihah tersimpan pada بسم الله الرحمن الرحيم . Seluruh rahsia بسم الله الرحمن الرحيم  tersimpan pada nuktah pertama dari huruf ب . Di situlah tersimpan rahsia Nur Muhammad & Hakikat Muhammadiah. The Origin Of Universe.

Surah al-Ikhlas ialah Tauhid mengesakan Allah ﷻ. Surah al-Falaq dan Surah an-Nas menyangkal  selain daripada Allah ﷻ, sekaligus menguatkan makna Tauhid pada Surah al-Ikhlas. Disimpulkan di dalam al-Ikhlas: Katakanlah (wahai Muhammad): (Tuhanku) ialah Allah Yang Maha Esa. Allah Yang menjadi tumpuan sekalian makhluk untuk memohon sebarang hajat. Ia tiada beranak, dan Ia pula tidak diperanakkan Dan tidak ada sesiapapun yang serupa denganNya.

Allah ﷻ Maha Esa. The Exalted One.

اللَّهُ الصَّمَدُ

Allah Yang menjadi tumpuan sekalian makhluk untuk memohon sebarang hajat.

[QS. Al-Ikhlas: 2]

Bagi memperkenalkan sifat keperkasaan جلال  dan belas kasih جمال maka diwujudkanlah alam ini.

Seluruh alam semesta ini dijadikan Allah ﷻ untuk menceritakan tentang diri-Nya. Kecantikan alam untuk menceritakan kecantikann-Nya. Kehebatan alam untuk menceritakan kehebatan-Nya. Kesempurnaan alam untuk menceritakan kesempurnaan-Nya.

إِنَّمَا أَمْرُهُ إِذَا أَرَادَ شَيْئًا أَنْ يَقُولَ لَهُ كُنْ فَيَكُونُ

فَسُبْحَانَ الَّذِي بِيَدِهِ مَلَكُوتُ كُلِّ شَيْءٍ وَإِلَيْهِ تُرْجَعُونَ

Sesungguhnya keadaan kekuasaanNya apabila Ia menghendaki adanya sesuatu, hanyalah Ia berfirman kepada (hakikat) benda itu: ” Jadilah engkau! “. Maka ia terus menjadi.

Oleh itu akuilah kesucian Allah (dengan mengucap: Subhaanallah!) – Tuhan yang memiliki dan menguasai tiap-tiap sesuatu, dan kepadaNyalah kamu semua dikembalikan.

(QS. Ya-Seen,82-83)

Terdapat 51 galaksi terdekat daripada 2,000,000,000,000 galaksi lain. Galaksi bimasakti kita sendiri belum pun siap dijelajahi. Di galaksi kita saja, daripada sekian planet: Mercury, Venus, Earth, Mars, Jupiter, Saturn, Uranus, Neptune — dan Planet Nine, kita setakat menjelajahi satu planet saja. Planet-planet ini semuanya mengelilingi Sun (Matahari). Betapa luas kekuasaan Allah. Lautan di bumi pula merangkumi lebih daripada 70% permukaan bumi. Anggaran 97% daripada air di atas Bumi berada di lautan. Daripada peratusan kecil yang tidak di lautan, kira-kira dua peratus beku dalam glasier dan topi ais. Sampai ke hari ini, manusia cuma berjaya menjelajahi 5% daripada lautan di bumi. Yang tercapai sedikit sahaja, yang belum disingkap lebih luas. Batin lebih luas berbanding zahir.

Planet-planet di galaksi berputar mengelilingi matahari setiap ketika.

You are not a drop in the ocean. You are the entire ocean in a drop.’

(Mevlana Rumi)

90% berat badan manusia daripada air. Sehingga 60% daripada badan dewasa manusia adalah air. Otak dan jantung terdiri daripada 73% air, dan paru-paru adalah kira-kira 83% air. Jumlah darah dalam tubuh manusia pula umumnya ialah 7 % daripada berat badan. Jantung memancarkan kira-kira 55-80 ml (1/3 cawan) darah dengan setiap pukulan untuk orang dewasa dan sekitar 25-85 ml setiap pukulan untuk kanak-kanak. Satu jantung dewasa memancarkan kira-kira 6,000-7,500 liter (1,500-2,000 gelen) darah setiap hari. Purata badan dewasa mengandungi kira-kira lima liter darah yang terus beredar di seluruh badan.

Darah berputar mengelilingi jantung mengalir ke badan setiap masa.

Setiap hidupan terdiri daripada atom. Atom berintikan Proton dan Elektron. Berlaku putaran tanpa henti. Elektron dalam atom, yang tidak pernah berhenti berputar sejak saat penciptaan mereka, terus berputar tanpa terputus dengan kecepatan yang sama, tidak peduli berapa banyak waktu berlalu atau dari bagian apa substansi mereka. Elektron-elektron tersebut berputar pada tujuh orbit yang terpisah. Dalam atom yang berat, sekitar 100 elektron didistribusikan di antara tujuh orbit tersebut. Sejumlah elektron berputar dengan kecepatan luar biasa pada orbit yang sama, atau bahkan ada elektron yang menyeberang antara orbit.

Tetapi mereka tidak pernah berselerakan. Hal Ini adalah salah satu aspek yang paling menakjubkan dari elektron. Tak ada satupun dari seratus atau lebih elektron pada tujuh orbit berbeda, yang berputar satu juta kali tiap detiknya, yang pernah berselerakan dengan elektron yang lain, berhenti berputar atau putarannya menjadi lambat. Setiap elektron masing-masing mengawal gerakannya yang menakjubkan itu agar tetap pada jalannya sendiri, dalam harmoni yang menakjubkan, dan telah melakukannya sejak penciptaan alam semesta. Lebih menakjubkan di sini, untuk elektron dapat berputar pada orbit yang berbeda mereka harus memiliki massa yang berbeda, seperti planet-planet. Tapi anehnya semua elektron memiliki massa dan ukuran yang sama.

Elektron dalam atom mengelilingi orbitnya tanpa hentinya setiap kala.

وَفِي أَنفُسِكُمْ ۚ أَفَلَا تُبْصِرُونَ

“Dan juga pada diri kamu sendiri. Maka mengapa kamu tidak mahu melihat serta memikirkan (dalil-dalil dan bukti itu)?”.

مَنْ عَرَفَ نَفْسَهُ فَقَدْ عَرَفَ رَبَّهُ

Maksudnya: “Sesiapa yang kenal dirinya maka dia telah mengenal Allah”.

[Ihya Ulumiddin]

Inilah rahsia di sebalik putaran sama’.

This is the secret of The Wherling Dervish.

Seorang hamba yang bertauhid melihat tajalli Allah ﷻ pada alam semesta dan dirinya sendiri.

Alam semesta & Diri manusia ialah lukisan Allah ﷻ untuk menzahirkan keagungan-Nya.

Alam semesta & Diri Manusia mengandungi rahsia Allah ﷻ yang lebih dalam jika diselami.

Di dalam diri manusia sendiri, terdapat ‘alam semesta’ yang menakjubkan untuk diterokai.

Makrokosmos di dalam mikrokosmos.

اللَّهُ الصَّمَدُ

Allah Yang menjadi tumpuan sekalian makhluk untuk memohon sebarang hajat.

[QS. Al-Ikhlas: 2]

Planet mengelilingi Matahari, Darah mengelilingi Jantung, Elekton mengelilingi orbit Atom.

Tetamu-tetamu Allah ﷻ mengelilingi Kaabah.

Mengelilingi dengan sebutan zikrullah.

Kekasih-kekasih Allah ﷻ mengelilingi Kalbunya.

Kerana di situ hidup degupan zikrullah.

الَّذِینَ آمَنُواْ وَتَطْمَئِنُّ قُلُوبُهُم بِذِآْرِ اللّهِ أَلاَ بِذِآْرِ اللّهِ تَطْمَئِنُّ الْقُلُوبُ

“Hanya dengan mengingati Allah sahaja hati-hati menjadi tenang tenteram.”

(QS. Al-Ra’du: Ayat 28)

الَّذِينَ يَذْكُرُونَ اللَّهَ قِيَامًا وَقُعُودًا وَعَلَىٰ جُنُوبِهِمْ وَيَتَفَكَّرُونَ فِي خَلْقِ السَّمَاوَاتِ وَالْأَرْضِ

رَبَّنَا مَا خَلَقْتَ هَٰذَا بَاطِلًا سُبْحَانَكَ فَقِنَا عَذَابَ النَّارِ

“(Ulul Albab ialah) orang-orang yang menyebut dan mengingati ALLAH semasa mereka berdiri dan duduk dan semasa mereka berbaring mengiring, dan mereka pula memikirkan tentang kejadian langit dan bumi.” (sambil berkata): “Wahai Tuhan kami! Tidaklah Engkau menjadikan benda-benda ini (kejadian langit dan bumi serta semua kejadian) dengan sia-sia, Maha Suci Engkau, maka peliharalah kami dari azab api neraka.”

(QS.  ali-ImRan: 191)

ٱلَّذِينَ يَسْتَمِعُونَ ٱلْقَوْلَ فَيَتَّبِعُونَ أَحْسَنَهُۥٓ ۚ أُو۟لَٰٓئِكَ ٱلَّذِينَ هَدَىٰهُمُ ٱللَّهُ ۖ وَأُو۟لَٰٓئِكَ هُمْ أُو۟لُوا۟ ٱلْأَلْبَٰبِ

(Yaitu, orang-orang yang mendengarkan perkataan lalu mengikuti apa yang paling baik di antaranya) mengikuti sesuatu yang mengandung kemaslahatan bagi mereka. (Mereka itulah orang-orang yang telah diberi Allah petunjuk dan mereka itulah orang-orang yang mempunyai akal) yang mempunyai pikiran.

(QS. AlZumar: 18)

Wherling Dervish ialah Sama’.

Dari pandangan zahir ianya tarian, tetapi hakikatnya ia adalah zikrullah. Sama’ ialah natijah daripada dzauq, iaitu rasa yang membakar hati akibat pendengaran. Putaran tari tersebut menyerupai tawaf.

Wherling bermaksud tarian berputar sufi.

Ia merujuk kepada Sama’.

Sama’ berasal dari kalimah السَّماع

Yang membawa maksud ‘mendengar’.

Dervish bermaksud fakir. Dari kalimah Parsi : درویش  .

Istilah bahasa Melayu ialah Darwish. Ia adalah golongan yang mengosongkan hati daripada dunia, hidup sederhana apa adanya, tidak bermewah-mewahan. Darwish mendidik diri untuk merasa fakir di hadapan Allah. Mereka meninggalkan ego dan nafsu tercela untuk dekat dengan Allah.

Mendengar apa?

Wherling Dervish mendengarkan suara atau bunyian yang menyentuh jiwa menggerakkan badan dengan sendiri. Sama’ ialah mendengarkan suara yang indah hingga menusuk ke rasa. Sama’ bermaksud mendengarkan zikrullah dan  syair ketuhanan.

Sejarah sama’ wujud seawal ketibaan Rasulullah ke Madinah al-Munawwarah dari Perang Tabuk.

Sahabat Ansar melantunkan untaian qasidah kegembiraan menyambut kepulangan kekasih Allah.

طلع الـبدر عليـنا                مـن ثنيـات الوداع

وجب الشكـر عليـنا             مـا دعــــا لله داع

أيها المبعوث فينا               جئت بالأمر المطـاع

جئت شرفت المديـنة           مرحباً يـا خير داع

(Dalail Nubuwwah, Imam Baihaqi)

Hujjatul Islam Imam Ghazali menegaskan, seorang pecinta Allah yang rindu untuk hampir dengan-Nya, ke mana saja pecinta itu memalingkan wajah, pasti akan menyaksikan keperkasaan جلال dan belas kasih جمال Allah. Apa saja alunan yang menusuk ke telinganya, dia mendapati rahmat dan iradat Allah. Justeru, alunan meningkatkan rindu, semangat dan cinta kepada Allah sampai membakar-bakar hatinya.

Apabila disebutkan wajah Allah, bukanlah dimaksudkan wajah seperti wajah manusia. Tetapi ia sebagai metafora kepada wadah memandang kesempurnaan dan keagungan Allah.

وَلِلَّهِ ٱلْمَشْرِقُ وَٱلْمَغْرِبُ ۚ فَأَيْنَمَا تُوَلُّوا۟ فَثَمَّ وَجْهُ ٱللَّهِ ۚ إِنَّ ٱللَّهَ وَٰسِعٌ عَلِيمٌ

Dan kepunyaan Allah-lah timur dan barat, maka kemanapun kamu menghadap di situlah wajah Allah. Sesungguhnya Allah Maha Luas (rahmat-Nya) lagi Maha Mengetahui.

(QS. Al-Baqarah: 115)

“Sama’ ialah tajalli Allah ﷻ. Ianya perjalanan dari negeri fana’ kepada alam abadi. Ia dibenarkan buat sesiapa yang mengetahui dan juga kepada yang tidak mengetahui.”

(Shams Tabrizi)

Pada suatu hari, Junaid al-Baghdadi ditanya, “Kenapakah orang yang asalnya tenang, namun begitu sama’ menjadi goncang?

Lantas Junaid al-Baghdadi menjawab, bahawa Allah ﷻ berfirman kepada roh paha hari alast:

وَإِذْ أَخَذَ رَبُّكَ مِنۢ بَنِىٓ ءَادَمَ مِن ظُهُورِهِمْ ذُرِّيَّتَهُمْ وَأَشْهَدَهُمْ عَلَىٰٓ أَنفُسِهِمْ أَلَسْتُ بِرَبِّكُمْ ۖ قَالُوا۟ بَلَىٰ ۛ شَهِدْنَآ ۛ

Dan (ingatlah), ketika Tuhanmu mengeluarkan keturunan anak-anak Adam dari sulbi mereka dan Allah mengambil kesaksian terhadap jiwa mereka (seraya berfirman): “Bukankah Aku ini Tuhanmu?” Mereka menjawab: “Betul (Engkau Tuhan kami), kami menjadi saksi”.

(QS. Al-A’raf: 172)

Sambung Junaid al-Baghdadi, “Keindahan suara firman ini telah mengesan pada ruh-ruh, maka ketika ruh-ruh ini sama’ akan suara firman yang indah, mereka mampu bergerak.”

“Disebutkan bahawa orang-orang yang suka sama’ ada tiga tingkatan:

(Risalah Qusyairiah)

Apa itu Sama’?

“Membuka rahsia-rahsia untuk melihat Kekasih yang dicintai.”

(Abu Ali Ahmad Ar-Rudzabari)

“Sama’ itu adalah suatu ilmu yang lebih mengutamakan Allah ﷻ, dan tidak ada yang mengajarinya kecuali Dia.”

(Sahal Bin Abdullah)

Diceritakan bahawa ketika Dzun Nun al-Misri masuk Kota Baghdad, orang-orang sufi segera menghampiri dan mengerumuninya. Ketika itu di antara mereka ada seorang penyanyi, maka mereka meminta izin kepada Dzun Nun agar penyanyi ini menyampaikan sesuatu di hadapannya, dan olehnya diizinkan. Penyanyi ini akhirnya mulai melantunkan suaranya:

Kecil

Cinta di dalamnya telah mampu menyiksaku

Maka bagaimana jika cinta ini semakin menguasai

Engkau telah mengumpulkan dari hatiku

Cinta pun telah menyatu bersamanya

Tidakkah kamu meratapi dengan lagu-lagi sedih

Kepada orang-orang yang sedang bersedih

Ketika tertawa orang yang tidak punya kesedihan

Ia pun menangis

Dzun Nun tiba-tiba berdiri, lalu jatuh tertelungkup, dan darah terus menetes dari keningnya, namun tidak sampai jatuh di atas tanah.

(Risalah Qusyairiah)

“Jadilah orang yang makrifat kepada Allah ﷻ, yakni sama’ dari Allah ﷻ, berbicara dengan Allah ﷻ”

(Ahmad al-Jariri)

Oleh kerana itu, Wherling Dervish berputar ke kiri, dengan kalbu di tengah-tengah.

Wherling Dervish mengelilingi kalbunya dengan zikrullah.

Seperti seluruh alam semesta mengelilingi orbitnya dengan zikrullah.

Dalam setiap pergerakan manusia dan alam ini, tidak terputus daripada qudrah & iradah Allah ﷻ.

“Menarilah, jika harapanmu musnah. Menarilah, jika balutan kaukoyak. Menarilah, di dalam pertempuran. Menarilah, dengan berlumuran darah. Menarilah tatkala kaubebas.”

“Datanglah ke mari, datang lah ke sini! Mari kita berputar mengelilingi taman mawar! Marilah kita berputar seperti jarum kompas yang mengelilingi titik kemudi Tuhan! Kita telah menyebar banyak benih di tanah dan menyuburkan negeri gersang. Marilah sekarang kita mengelilingi padi yang tak dapat difahami jelapang.”

“Sepanjang engkau jauh dariku duhai jiwa, aku berkeliling tanpa jiwa. Tetapi, kerana engkau membuatku berputar, aku berputar mengelilimu. Aku sama wanginya dengan kebun Tauhid. Aku serupa air jernih di  selokan. Kerana wangian mengulitiku, aku akan mengelilingi wangian ini. Datang, duhai engkau jiwa. Dari jiwa tarian sama’. (Mevlana Rumi)

Sama’ ialah jalan Fana’ (الفناء) & Baqa’ (البقاء).

“Fana’ ialah lenyap penyaksian seorang  hamba pada perbuatan dirinya, akibat penyaksian bahawa segala perbuatan adalah hakikatnya daripad Allah ﷻ  (Ibnu Arabi). Fana’ bererti seorang hamba tidak lagi melIhat peerbuatannya, kerana ia sedar bahawa ia adalah dikuasai oleh Allah ﷻ. (Abu Nasr Assarraj)

Baqa’ ialah akibat daripada Fana’. Baqa’ adalah bilamana kekal penyaksian seoranag hamba, bahawa semua itu adalah kerana dikuasai dan dilakukan oleh Allah, milik Allah sebelum ia lakukan untuk Allah dan dengan Allah ﷻ. (Abu Nasr Assarraj)

Ambillah ibrah daripada Kisah Nabi Musa ketika ingin melihat zat Allah. Allah tidak menampakkan zat-Nya, tetapi cukup hanya menampakkan ciptaan-Nya dan perbuataan-Nya hingga Nabi Musa serta merta berasa Fana’ dan Baqa’.

Kemudian Muhammad bin Ishaq mengatakan: telah mengkhabarkan kepada kami Dhahak dari Ibnu Abbas, ia berkata: Tatkala Allah melihat kuatnya keinginan Musa untuk Allah bisa mengabulkan permintaannya, Allah pun berkata kepadanya: “Pergi dan lihatlah batu yang ada di kemuncak gunung itu, duduklah di sana, kerana Aku akan turunkan “tentera”ku di sana”, kemudian Musapun melakukannya, dan tatkala Musa duduk  di sana, Allah memperlihatkan kepada dia para “tentera” Allah yang ada di ketujuh langit-Nya, Allah perintahkan para Malaikat langit dunia untuk supaya memperlihatkan diri mereka kepada Musa.

Kemudian muncullah mereka di hapapan Musa, para Malaikat itu bersuara dengan suara sangat tinggi,mereka bertasbih dan bertahlil seperti guruh halilintar yang sangat memekakkan telinga. Setelah itu ALlah perintahkan Malaikat penghuni langit kedua, untuk bisa memperlihatkan diri mereka kepada Musa, kemudian merekapun melakukannya. Mereka muncul di hadapan Musa dengan rupa yang berbeza-beza, bentuk dan sayap mereka berbeza-beza pula, diantaranya ada yg berwarna hitam pekat, mereka menangkat keras suara-suara mereka dalam bertasbih.

Musa pun tersentak dan berkata: Ya Rabb!! sesungguhnya aku menyesal dengan permintaanku. tetapi kemudian “pemimpin” Malaikat langit kedua berkata kepada Musa: Wahai Musa!! bersabarlah untuk dikabulkan permintaanmu,kerana apa yg kamu saksikan sangat sedikit sekali dari  kebanyakan apa yg tidak kamu saksikan.

(Setelah itu diperlihatkan penduduk langit yang lain dan sekalian malaikat. Akhir sekali, Allah bertajalli di hadapan bukit sampai bukit tersebut hancur luluh berantakan.)

(Imam Muwafuquddien bin Quddamah Al-Maqdisy dalam bukunya “at-tawwabin”)

وَلَمَّا جَآءَ مُوسَىٰ لِمِيقَٰتِنَا وَكَلَّمَهُۥ رَبُّهُۥ قَالَ رَبِّ أَرِنِىٓ أَنظُرْ إِلَيْكَ ۚ قَالَ لَن تَرَىٰنِى وَلَٰكِنِ ٱنظُرْ إِلَى ٱلْجَبَلِ فَإِنِ ٱسْتَقَرَّ مَكَانَهُۥ فَسَوْفَ تَرَىٰنِى ۚ فَلَمَّا تَجَلَّىٰ رَبُّهُۥ لِلْجَبَلِ جَعَلَهُۥ دَكًّا وَخَرَّ مُوسَىٰ صَعِقًا ۚ فَلَمَّآ أَفَاقَ قَالَ سُبْحَٰنَكَ تُبْتُ إِلَيْكَ وَأَنَا۠ أَوَّلُ ٱلْمُؤْمِنِينَ

Dan tatkala Musa datang untuk (munajat dengan Kami) pada waktu yang telah Kami tentukan dan Tuhan telah berfirman (langsung) kepadanya, berkatalah Musa: “Ya Tuhanku, nampakkanlah (diri Engkau) kepadaku agar aku dapat melihat kepada Engkau”. Tuhan berfirman: “Kamu sekali-kali tidak sanggup melihat-Ku, tapi lihatlah ke bukit itu, maka jika ia tetap di tempatnya (sebagai sediakala) niscaya kamu dapat melihat-Ku”. Tatkala Tuhannya menampakkan diri kepada gunung itu, dijadikannya gunung itu hancur luluh dan Musa pun jatuh pingsan. Maka setelah Musa sadar kembali, dia berkata: “Maha Suci Engkau, aku bertaubat kepada Engkau dan aku orang yang pertama-tama beriman”.

(QS. Al-A’raf: 143)

Fana’ dan Baqa’ juga adalah makna terhadap hadis:

“Siapa yang memusuhi wali-Ku maka sesungguhnya Aku telah menyatakan perang terhadapnya. Dan tidaklah hamba-Ku mendekatkan diri kepada-Ku dengan sesuatu ibadah yang lebih Aku cintai dari apa yang telah Aku wajibkan kepadanya. Dan senantiasa seorang hambaKu mendekatkan diri kepadaKu dengan amalan-amalan Sunah hingga Aku mencintainya. Jika Aku mencintainya maka Aku menjadi pendengarannya yang ia gunakan untuk mendengar, penglihatannya yang ia gunakan untuk melihat, dan sebagai  tangannya yang ia gunakan untuk berbuat, dan sebagai kakinya yang ia gunakan untuk berjalan. Dan jika ia meminta (sesuatu) kepada-Ku pasti Aku akan memberinya, dan jika ia memohon perlindungan kepada-Ku pasti Aku akan melindunginya.” (HR. Al-Bukhari)

Kala seorang darwish sama’,

Pergerakannya seiring dengan degup jantung yang bersenandung zikrullah.

Satu tangan ke atas, sebagai menadah rahmat Allah ﷻ.

Satu tangan ke bawah, sebagai menyebarkan rahmat Allah. ﷻ

Leburlah diri. Yang tinggal hanya zikrullah. Di ingatan hanya Allah ﷻ

Seluruh makhluk, dunia dan diri sendiri hilang kesemua sekali dalam ingatan hati kerana ia karam dalam kesedapan dan kelazatan mesra kepada Allah jua dan terlenyap sama sekali kesedaran diri dan kesedaran pancaindera kera ia dapat kemesraan yang maha Agung kepada Allah yang Esa jua. Fana’ umpama ini tidak terjadi melainkan apabila ia syuhud kepada salah satu daripada perakara berikut:

Hati orang sufi telah suci bersih apabila ia teringat kepada perbuatan Allah atau kepada sifat-sifat Qllah atau kepada zat Allah nescaya datanglah tak kesedaran dirinya dan kepada yang lain kerana ia karam dalam kesedapan dan kelazatan umpama itu; yang mana kita namakan ‘fana’’. Fana’ ini juga digelar ‘Maqam al-Jami’’ مقام الجامع  . (Mengenal Diri Dan Wali Allah)

Fana’ dan Baqa’ ialah natijah yang lazat hasil daripada mujahadah tazkiyatun nafs seperti sama’.

Sufyan As-Tsauri berkata: Orang yang fakir (darwish/sabar) memilih lima sifat yang terpuji dan orang kaya (yang cinta dunia) memilih lima sifat yang tercela.

Orang fakir (darwish/sabar) memilih:

Orang kaya (yang cinta dunia) memilih:

“Sama’ ialah gerakan roh yang tidak boleh diam di satu tempat. Jangan bermalas-malasan. Bangkit, Melonjaklah. Tunggu apa lagi? Jangan berlengah memikirkan lagi; jika kau benar-benar lelaki, berjuanglah menuju kekasihmu.

Sama’ ialah nikmat buat jiwa yang hidup. Hanya seseorang dengan jiwa yang hidup akan mengerti.

Oh pecinta Tuhan, bila kau menapaki Sama’, engkau meninggalkan dua alam (dunia & akhirat). Sama’ di luar dari dua dunia tersebut. Puncak petala langit ke-7 ada hadnya. Tetapi Sama’ menerbangkanmu lebih daripada puncak itu.”

(Mevlana Rumi)

Rujukan:


Mariko Aoki – Fenomena Menghairankan Yang Melanda 1/10 Manusia

Pernahkah terjadi kepada anda situasi di mana sedang anda menyelak halaman kertas dalam buku di kedai buku, ataupun sedang anda berjalan-jalan mengelilingi kedai buku, secara tiba-tiba perut anda memulas teruk tanpa boleh ditahan-tahan?

Dengan hati yang bengkak, anda pun cepat-cepat meletakkan buku, lari keluar dari kedai buku dan mencari tandas yang terdekat. Pernahkah?

Sekiranya pernah, anda merupakan salah seorang dari 10 manusia yang mengalami Fenomena Mariko Aoki (青木まりこ現象, Aoki Mariko genshō) yang misterinya sampai kini belum terungkaikan.

Pada tahun 1985, seorang wanita berumur 29 tahun bernama Mariko Aoki menulis pengalamannya di kolum surat pembaca lalu menghantarnya kepada sebuah majalah Jepun; ‘Hon no Zasshi’.

Dalam suratnya Mariko menyebut; “Entah kenapa tetapi sejak 2-3 tahun yang lalu, saya sering merasakan keperluan mendesak untuk membuang air besar setiap kali saya berada dalam kedai buku.” Perkataan ‘kedai buku’ digaris bawahi.

Surat tersebut dikatakan ‘meletup’ dan menarik perhatian ramai pihak. Masing-masing mula mengulas pengalaman peribadi mereka yang serupa dengan Mariko. Disebabkan respon pembaca yang menggalakkan, majalah tersebut menerbitkan artikel edisi berikutnya –  ‘Fenomena Yang Sedang Menggemparkan Industri Kedai Buku’.

Artikel tersebut mengolah pelbagai pendapat dan teori di sebalik Fenomena Mariko Aoki.

Pendapat pertama mengatakan bau dan bahan kimia dalam ink dan kertas mengundang kesan laksatif pada tubuh badan. Dalam erti kata lain, ia ‘menggalakkan’ pergerakan najis dalam usus. Menurut seorang penulis Mariko Ishibashi, inilah teori yang lebih logik dan dominan terutamanya dalam kalangan komuniti maya.

Lain pula dengan seorang pengkaji fenomena paranormal Shinichiro Namiki yang sinis terhadap pendapat tersebut. Beliau mempersoalkan kenapa gejala ingin membuang air besar tidak pula didapati dalam kalangan orang-orang yang bekerja di sektor percetakan atau kedai buku?

Hipotesis seterusnya mengaitkan bahawa aktiviti membaca kepada sesetengah orang lebih kerap berlaku ketika mana mereka berada di dalam tandas di rumah. Sambil selesaikan hajat, sambil itu lah ambil peluang baca akhbar, buku dan gosip-gosip hangat.

Kebiasaan tersebut terbawa-bawa sehingga ke kedai buku. Inilah yang dinamakan salah satu contoh pelaziman klasik Pavlov (Pavlovian Effect) hasil kesan rangsangan dan tindak balas pada masa-masa tertentu; baca buku à perut memulas, buang najis.

Satu pandangan terpencil yang saya kira menarik apabila seseorang dikatakan boleh mengalami fenomena Mariko Aoki saat dia berada dalam keadaan ‘ethereal mind state’- gabungan rasa tenang bercampur keterujaan yang melampau (‘nervous excitement’) apabila di samping buku-buku kecintaannya. Perasaan khusyuk dan terawang-awang bagai di syurga lagaknya.

Selain itu, fenomena ini juga tak lari dari bisik-bisik ‘teori konspirasi’. Ada yang mendakwa fenomena ini hasil tangan konspirasi industri kilang kertas yang sengaja mencampurkan bahan-bahan kimia tertentu yang bersifat laksatif ke dalam buku dan produk lain demi melariskan ‘demand’ terhadap tisu tandas.

Tak perlu teori konspirasi pun tisu tandas di mana-mana memang asyik habis!

Macam-macam lagi teori dan pendapat yang dikemukakan. Sehingga sekarang, ramai yang masih berteka-teki dengan fenomena ini.  Adakah ianya berpunca dari masalah biologikal, genetik, psikologi? Atau bukan mana-mana pun?

Untuk mereka yang suka berkunjung ke kedai buku, sebelum itu pastikan anda tahu laluan paling pintas ke tandas.

Sekiranya tidak, anda tanggunglah risikonya. Jangan cakap akak tak payung!

RUJUKAN:

Artikel dikirimkan oleh Syazwani Azmee untuk The Patriots. Penulis merupakan graduan Bachelor of Dental Surgery (BDS) dari Manipal University, India dan sedang berkhidmat di negeri Selangor.


Akibat Salah Pilih Idola, Casanova Hanyut Dengan Skandal

Voltaire (1694-1778) lebih tua daripada Casanova (1725-1798). Diorang saling cemburu dan bersaing dalam dunia penulisan Zaman Pencerahan. Tapi kalau tengok balik, Voltaire lebih berjaya daripada Casanova. Tau tak kenapa? Pasal Voltaire tak main cinggey. Casanova pulak sibuk dengan cinggey sampai lupa yang tu salah satu daripada 3 faktor kejatuhan negara!Kalau dengar nama Newton, korang teringat apa? Ya, mesti terfikir teori graviti dengan epal yang jatuh atas kepala. Sebenarnya orang yang popularkan cerita ni ialah Voltaire yang juga seorang filsuf. Casanova jadikan dia ni idola. Kedua-dua lelaki ni lahir bukan daripada keluarga senang sebelum mendaki status sosial aristokrat. Diorang hidup dalam buangan dan selalu berkelahi dengan kerajaan. Voltaire berentam dengan Rejim Perancis manakala Casanova dengan Republik Venice. Tempat diorang ni terkesan dengan Revolusi Perancis yang menjatuhkan bourgeoisie. Diorang berdua sekepala kaki judi dan pernah menang Paris lotteries. Dari segi pemikiran, mereka cenderung kepada libertinism.

Casanova cuba mengejar Voltaire dengan menulis dalam berbagai-bagai genre seperti autobigrafi, puisi, teater, fiksyen sains, parody, esei, kritikan, falsafah, agama, matematik, teknologi dan sejarah. Sepanjang 1774-1783 di Venice, Casanova menulis Opuscoli miscellanei (jurnal bulanan) secara berkala. Bagaimanapun karya Casanova yang paling monumental tentulah Memoir berkenaan kehidupannya sendiri dengan lebih sejuta perkataan. Voltaire pun ada karya besar: Candide, fikyen yang mencampak persoalan kejahatan dan kebajikan.Casanova mengaku murid kepada Voltaire. Gaya hidup hedonisme yang dijunjungnya selama ini berakar daripada Falsafah Epicurus dan Gassendi yang dijulang Voltaire dalam penulisannya. Casanova ni macam budak sekolah agama yang kena culture shock, dia nak bebas sebebas-bebasnya lepas kenal dunia luar. Iya lah, dia kan dulu pernah berkhidmat dengan gereja sebagai Abbot. Takkan la orang ada agama boleh berubah tanpa sebab. Oh rupa-rupanya Casanova ni terpengaruh dengan fahaman membebaskan diri daripada agama pasca Revolusi Perancis. Voltaire membangkitkan persoalan: “Jika roh manusia tidak akan dibangkitkan semula selepas mati, maka tidak akan ada seksaan neraka atau balasan syurga, justeru dosa dan pahala berhubungan moral sudah tidak perlu diendahkan.” Morality menjadi penting seandainya Tuhan dan keabadian roh itu benar-benar ada baginya.Kedua-dua filsuf ini bagaimanapun, tak bincang Tuhan wujud ke tidak. Jadi yang diorang pertikai adalah kehidupan selepas mati: ada ke tidak? Nampak gaya diorang berpegang pada fahaman orang kalau mati akan jadi debu berterbangan je.Zaman Pencerahan yang menggantikan Zaman Gelap bertitik tolak juga daripada penentangan terhadap gereja. Tanpa kepercayaan agama dan ketuhanan, atas dasar apakah manusia berbuat baik, kalau bukan kerana pahala dan syurga? Kalau orang tak buat baik dan semua melakukan kejahatan, bukankah dunia akan kucar kacir? Jadi, vakum inilah yang cuba diisi Voltaire dan Casanova menerusi falsafah.

Dari sinilah terbina tapak ‘secular morality’. Falsafah Humanisme ini mencambahkan perbahasan tentang psychology, motivasi dan tingkah laku manusia tanpa bergantung kepada Kitab Suci. Casanova yang rajin membaca surat-surat Voltaire turut mengadaptasi gaya penulisannya. Candide karya Voltaire dan Histoire de ma vie karya Casanova kedua-duanya memiliki karakter dan unsur kritikan yang serupa. Jika diamati gaya hidup Casanova, pecinta wanita ini takkan tegar meniduri puluhan gadis dan membuang moral agama sampai menjadi kaki betina, kaki mesin dan kaki mabuk tanpa motivasi serta ideologi. Voltaire berperanan sebagai role model Casanova selama ini, bagaikan mengganti figur bapanya yang mati sewaktu dia masih kecil. Dengan falsafah libertinism, Casanova menjustifikasi semua kemungkarannya dari hawa nafsu dan pertimbangan hedonisme. “Seumur hidupku, aku tak pernah menyesal atas apa yang aku lakukan,” confess Casanova dalam Memoir.


Persatuan Teratai Putih Di China Dengan Kejatuhan Monggol

Persatuan Teratai Putih (diromanisasikan sebagai ‘Bai Lian Jiao’) merupakan sebuah gerakan yang wujud dalam pemerintahan diraja Cina. Sebagai sebuah pergerakan keagamaan, ajaran-ajaran yang disebarkan oleh Persatuan Teratai Putih secara umumnya bersandarkan dari tradisi Buddhisme walaupun terdapat juga beberapa elemen Taoisme dan amalan-amalan asli Cina yang diterapkan ke dalamnya. Selain itu, Persatuan Teratai Putih turut dikembangkan menjadi sebuah gerakan politik dan mengambil bahagian dalam beberapa buah pemberontakan penting dalam sejarah Cina.PERMULAANPersatuan Teratai Putih mempunyai akar-akar keagamaan yang tumbuh daripada Sekolah Tanah Suci Buddhisme. Cabang daripada Buddhisme-Mahayana ini diasaskan oleh Huiyuan pada kurun ke-4 Masehi di Gunung Lu, Wilayah Jiangxi. Ajaran-ajaran Huiyuan ini mula disebarkan di Kuil Dongjon yang dibangunkan sendiri oleh beliau. Menjelang masa pemerintahan Dinasti Song Utara (antara kurun ke-10 hingga kurun ke-12), ajaran-ajaran tersebut sudah pun tersebar sehingga ke selatan Cina.

Walau bagaimanapun, Persatuan Teratai Putih hanya ditubuhkan pada pertengahan kurun ke-12 oleh seorang sami Buddhisme yang bernama Cizhao. Sebahagian dari amalan persatuan ini adalah pemujaan Amitabha Buddha, penerapan lima disiplin utama Buddhisme, dan penyebaran ajaran-ajaran Buddhisme menerusi lukisan atau gambaran.Ajaran-ajaran yang disampaikan oleh persatuan ini sangat ringkas dan mudah untuk difahami. Malah, penggunaan imej dan lukisan menjadikan ajaran Buddhisme sesuai untuk penerimaan semua lapisan masyarakat. Sebagai kesan susulan, ramai orang menjadi pengikut Persatuan Teratai Putih.

PERUBAHAN-PERUBAHAN DALAM PERSATUAN TERATAI PUTIHMungkin disebabkan oleh kepopulariti yang diraih oleh gerakan keagamaan ini, maka pihak autoriti Cina mula memasang syak-wasangka ke atas Persatuan Teratai Putih. Lantaran itu, mereka tidak memperakui gerakan tersebut secara rasmi. Walau bagaimanapun, situasi mula berubah sejak penubuhan Dinasti Yuan pada lewat kurun ke-13 Masehi.Para pemerintah Monggol di Cina memperakui kedudukan Persatuan Teratai Putih. Bahkan dalam beberapa keadaan, mereka turut memberikan dana kepada mereka. Hal ini membuatkan ajaran-ajaran tersebut semakin tersebar luas dan membolehkan Persatuan Teratai Putih meraih capaian yang lebih tinggi dalam kalangan masyarakat, sekaligus menjadikannya sebagai sebuah cabang Buddhisme yang amat penting.

Pun begitu, seiring peredaran masa, ajaran-ajaran Persatuan Teratai Putih mula mengalami perubahan terutama apabila orang-orang awam mula membangunkan kefahaman tersendiri berkenaan aliran agama berkenaan. Salah satu perubahan paling penting adalah kepercayaan bahawa Buddha akan turun dari Kayangan untuk membawa keselamatan kepada manusia.Dalam erti kata lain, Persatuan Teratai Putih mula menerapkan pengaruh yang menjurus kepada ajaran agama Kristian, atau apa yang disebut sebagai millenarian. Aspek millenarian pada gerakan ini semakin menjadi-jadi apabila pihak kerajaan melemah dan semakin korup, yang mana perkara-perkara sebegitu menimpakan penderitaan yang beramatan kepada orang awam.PASUKAN TENTERA KEAGAMAAN DALAM PEMBERONTAKAN SERBAN MERAHPara pengikut Persatuan Teratai Putih yang berpegang kepada aspek millenarian pada ajaran tersebut berhasrat untuk mempercepatkan kehadiran Amitabha Buddha / Maitreya Buddha dengan cara menumbangkan Dinasti Yuan. Lantaran itu, mereka pun mula melancarkan pemberontakan menentang kerajaan. Susulan daripada tindakan tersebut, Persatuan Teratai Putih pun diharamkan oleh Dinasti Yuan pada tahun 1308 dan pengharaman tersebut hanya ditarik semula beberapa tahun kemudian.

Pun begitu, gerakan ini sekali lagi diharamkan pada tahun 1322 berikutan meningkatnya jumlah pemberontakan yang melibatkan, atau malah diketuai oleh para pengikut Persatuan Teratai Putih.Kemudian, Dinasti Yuan ditumbangkan sebagai susulan dari Pemberontakan Serban Merah yang berpanjangan dari tahun 1351 hingga 1368 Masehi. Ajaran-ajaran Persatuan Teratai Putih dijadikan sebagai asas-asas keagamaan dalam menyokong pemberontakan tersebut. Malah, kebanyakan pemimpin yang mengetuai pasukan-pasukan pemberontak berkenaan adalah pengikut Persatuan Teratai Putih.Salah seorang daripada mereka adalah Han Shantong, yang diambil-alih peranannya oleh anaknya sesudah kematian beliau. Kemudian, kedudukan anaknya itu digantikan pula oleh seorang panglima yang pada asalnya merupakan seorang petani, iaitu Zhu Yuanzhang. Beliau menjadi individu yang bertanggungjawab menewaskan Monggol dan menubuhkan Dinasti Ming.

PEMBERONTAKAN TERATAI PUTIHTerdapat sebuah lagi pemberontakan penting yang dilancarkan oleh ahli-ahli Persatuan Teratai Putih, iaitu Pemberontakan Teratai Putih. Pemberontakan ini berlangsung pada zaman pemerintahan Dinasti Qing dan berpanjangan dari tahun 1796 hingga 1804 Masehi. Namun, pemberontakan ini tidak meraih kejayaan sepertimana Pemberontakan Serban Merah lantaran kerajaan Qing berupaya menundukkannya.Walau bagaimanapun, ia tetap berhasil mendedahkan kelemahan pentadbiran Qing, melemahkan kuasa dinasti dan menghabiskan perbendaharaannya. Impak-impak ini dapat dilihat menerusi Kod Sah Qing Agung yang mengandungi seksyen beerikut, di mana perundangan ini digunapakai sehingga tahun 1912:“[Semua] persatuan yang menggelarkan pertubuhan mereka sebagai Teratai Putih, komuniti-komuniti (yang percaya terhadap) Buddha Maitreya, atau agama Ming ts’un (Manichaean), atau sekolah (aliran) Awan Putih, dsb, berserta mereka yang menjalankan amalan-amalan menyeleweng, atau mereka yang berada di tempat-tempat rahsia dan yang menyebarkan risalah dan lukisan, mereka yang menghimpnkan orang ramai dengan membakar setanggi, mereka yang membuat pertemuan pada waktu malam dan bersurai pada waktu siang, mereka yang mengacau dan memperdaya orang ramai sehingga menganggap kononnya mereka pejuang keadilan, mereka semua ini perlu dihukum.”Salah seorang figura yang paling menarik dan paling berkuasa semasa berlangsungnya Pemberontakan Teratai Putih adalah Wang Cong’er, seorang pemimpin wanita dari salah sebuah cabang Persatuan Teratai Putih di zamannya. Beliau mengamalkan taktik perang gerila ketika memerangi kerajaan Qing dan berhasil meraih sejumlah kemenangan dengan strategi tersebut.Walaupun dianggap sebagai pemberontak oleh kerajaan Qing di zamannya, Wang Cong’er dikenang sebagai seorang perwira oleh beberapa sumber di zaman moden. Sebahagian daripadanya malah membandingkan beliau dengan pahlawan wanita legenda Cina, Hua Mulan.

DITERJEMAH DAN DIOLAH DARI:Wu Mingren. (15 Ogos 2019). The White Lotus Secret Society and the Demise of Mongol Rule in China. Ancient Origins. https://www.ancient-origins.net/history-important-events/white-lotus-society-and-demise-mongol-rule-china-008182


HIV Dan Aids: Bagaimana Ia Bermula?

Masyarakat sering dimomokkan bahawa HIV dan AIDS adalah satu penyakit jijik dan masyarakat perlu menjauhkan diri dari golongan ini. Adalah lebih baik sebelum kita bercerita dengan lebih terperinci akan apakah itu HIV dan AIDS adalah lebih baik jika kita kembali ke masa bilamana penyakit ini bermula.

Pada peringkat awal, penyakit ini adalah penyakit bawaan haiwan dari keluarga primat yang secara saintifiknya mempunyai persamaan yang sangat delat dengan kita yang berketurunan homo sapien.

Kes jangkitan pertama dilaporkan pada tahun 1959 di wilayah Kongo dan dikesan menjangkiti seorang lelaki di sana. Dengan kekangan teknologi perubatan yang terhad pada masa itu bagaimana virus secara ekslusif membiak di dalam tubuh haiwan boleh menjangkiti manusia dan persoalan itu masih belum terjawab hingga ke hari ini.

Penyakit ini masih dikenali sebagai penyakit misteri dan apabila berlaku kematian seorang pengamal cara hidup LGBT di Amerika Syarikat pada tahun 1981 semua pihak mula membuka mata telah berlaku satu sebaran penyakit yang perlu difahami lebih dalam.

Hanya pada bulan September 1982 pihak CDC barulah memberikan nama kepada penyakit tersebut sebagai Accute Immuno Deficiency Syndrom (AIDS).

Kemudian pada tahun 1984, Dr Robert Gallo dan rakan penyelidik  di Institut Kanser Kebangsaan Amerika Syarikat telah berjaya mengenalpasti nama virus yang membawa kepada AIDS. Inilah perbezaan pertama antara HIV dan AIDS yang tidak diketahui oleh masyarakat umum.

Secara ringkas HIV adalah virus yang membiak dalam tubuh manusia yang menyerang sistem pertahan tubuh manusia manakala AIDS pula adalah kesan jangka panjang apabila virus itu menyerang sistem pertahanan manusia.

Tahun 1985 bermula era baru dalam proses pengesanan jangkitan HIV dengan pengenalan ujian darah komersil yang dipanggil ELISA yang diperkenalkan oleh USFDA. Ini adalah proses ujian darah pengesahan jangkitan HIV dengan lebih cepat dan tepat.

Di Malaysia kes pertama jangkitan HIV dan AIDS pertama di kesan pada tahun 1986 dengan 4 kes yang dilaporkan. Hingga ke hari ini jumlah kes yang dilaporkan sejak 22 tahun lepas adalah menghampiri 113,00 penghidap (berdasarkan laporan yang dikeluarkan pada tahun 2016).

Pada peringkat permulaan jangkitan penyakit ini tersebar di Malaysia peratusan jangkitan adalah berpunca dari aktiviti perkongsian jarum suntikan oleh pengguna dadah. Selepas 22 tahun kadar jangkitan yang berpunca dari pengguna dadah telah turun dengan banyak kesan dari pengenalan program penukaran jarum suntikan oleh kerajaan. Dan bilangan kes-kes yang dilaporkan yang berpunca dari pelbagai aktiviti seksual seperti hubungan seks bebas, hubungan seks luar tabii, hubungan seks dengan pasangan lelaki dan perempuan meningkat hingga mencapai 80% dari laporan kes baru (data tahun 2016) dan kes yang dilaporkan yang berpunca dari pertukaran darah, perpindahan dari bu kepada anak dan lain-lain insiden Cuma mewakil kurang 5% dari jumlah kes yang dilaporkan.


Benarkah Datangnya Portugis Ke Alam Melayu Kerana Rempah Ratus?

Suatu ketika dahulu, di zaman persekolahan, masihku ingat lagi pertanyaanku kepada guru sejarah.

“Maksud cikgu… Portugis datang jauh-jauh ni sebab nak bawa balik bunga cengkih, bunga lawang dan lada hitam?”

“Ya”, balas guruku.

Perlahan-lahan aku tundukkan muka ke bawah meja dan gelak tanpa suara. Dalam hatiku berkata, ‘Biar betul, datang jauh-jauh sebab nak rempah masak kari… nasib baik Adabi tak ada lagi…’

Namun, aku belajar juga, memang mereka datang kerana rempah dan juga barangan berharga lain seperti emas, perak, mutiara dan apa saja yang boleh didagangkan.

Jadinya, mengapa aku terpanggil untuk menulis mengenai perdagangan rempah kali ini?

Sebabnya, kebelakangan ini aku terbaca beberapa komen sinis di media sosial yang mempersoal kedatangan kuasa Eropah ke Nusantara kerana mahukan rempah. Namun aku faham mengapa mereka beranggapan begini kerana aku pun begitu juga dahulu. Semuanya salah kari dan kurma kerana orang Barat sampai sekarang tak pandai masak kari dan kurma!

Begitulah dangkalnya cara aku berfikir…

Mungkin juga telah ditakdirkan aku perlu luruskan kembali tanggapan ‘mereka yang berkenaan’ ini mengenai hal kepentingan perdagangan rempah di Eropah!

Ayuh kita mulakan…

Bilakah perdagangan rempah bermula di Eropah dan siapakah watak utama yang menguasainya?

Secara ringkasnya, perdagangan rempah-ratus sudah bermula sejak 4,000 tahun yang lalu dan dipelopori oleh pedagang-pedagang dari Timur Tengah yang memperoleh bekalan rempah-ratus ini dari kawasan-kawasan sekitar Laluan Sutera, terutamanya dari India. Kemudian Greco-Roman menguasai perdagangan ini melalui Kota Alexandria di Mesir pada abad pertama Sebelum Masihi. Kemuncak perdagangan rempah ini bermula di zaman penguasaan raja-raja Venice ke atas laluan rempah ke Eropah pada pertengahan abad ke-13 Masihi.

Mengapa rempah punyai nilai dan permintaan yang tinggi di Eropah?

Secara ringkas, nilai rempah-ratus ini tinggi dek kerana kegunaannya dan permintaan yang sentiasa melebihi bekalan.

Tahukah anda pada zaman kuno Eropah, pala lebih mahal nilainya daripada emas? Pala ini digunakan dengan meluas oleh orang kaya Eropah sebagai bahan perisa, perubatan dan pengawet makanan.

Tahukah anda pada abad ke-16 Masihi, di London, pekerja-pekerja limbungan dibayar gajinya dengan bunga cengkih?

Tahukah anda pada tahun 410 Masihi, Visigoths meminta tebusan berupa lada hitam seberat 3,000 paun setelah menakluk Kota Rom yang masyhur itu?

Soalan ketiga, kenapa dan bagaimanakah kuasa Eropah seperti Portugis datang ke Nusantara mencari rempah?

Untuk menjawab persoalan ini, kita perlu tahu akan kepentingan India di dalam laluan perdagangan rempah. India merupakan pusat pengumpulan utama rempah-ratus dan pelbagai lagi barangan eksotik seperti gading gajah, sutera dan lain-lain. Ianya kemudian akan dihantar melalui jalan darat ke Constantinople, di bawah kekuasaan Kerajaan Kristian Byzantine dan dari sini ianya dihantar ke Eropah. Namun, Kerajaan Islam Uthmaniyah di bawah Sang Penakluk, Sultan Muhammad Al Fateh pada tahun 1453 Masihi telah meranapkan Kerajaan Byzantine ini dengan menakluki Constantinople.

Dek kerana kebencian yang teramat sangat Ratu Isabella terhadap Islam dan Kerajaan Uthmaniyah, dia bertekad untuk mencari India dan seterusnya menidakkan sebarang urusan jual beli dengan Kerajaan Uthmaniyah melalui Constantinople.

Dengan berbekalkan sebahagian daripada kekayaan hasil penaklukan Kerajaan Islam Granada Andalusia, Ratu Isabella menaja ekspedisi Christopher Columbus untuk mencari India dan membawa pulang rempah-ratus ini. Namun, seperti yang kita ketahui Columbus telah sampai ke Benua Amerika dan bukannya India.

Sedang Kerajaan Sepanyol sibuk menjarah Benua Amerika, Raja Portugal mengambil kesempatan untuk belayar ke Timur. Selepas kejayaan Bartholomew Dias bertapak di Afrika, Raja Portugal menaja Vasco da Gama pula, yang akhirnya tiba di Calicut, India. Maka, bermulalah siri penjajahan Portugis di India dan Nusantara.

Bagaimana perdagangan rempah dijalankan?

Seperti yang telah kita sedia maklum, Kepulauan Maluku dan Sumatera memang terkenal dengan penanaman rempah-ratus seperti lada hitam, pala dan cengkih. Lebih 100 tahun Portugis berjual-beli dengan penduduk tempatan, kemudian Belanda pula datang dengan polisi ‘Hongi Tochten’ (sila rujuk artikel sebelum ini mengenai Hongi Tochten) yang kejam dan berat sebelah.

Kesemua rempah-ratus dan barangan berharga lain dihantar ke India dan seterusnya ke Eropah.

Begitulah secara ringkasnya kepentingan perdagangan rempah-ratus di Eropah.

Kesimpulannya, Ya, ‘mereka’ memang datang bertandang ke bumi Nusantara untuk lada hitam, pala, bunga cengkih dan lain-lain. Namun, mereka juga merampas pelbagai macam kekayaan lain di bumi bertuah ini.


Lelaki Cina Ini Dakwa Yap Ah Loy Buka Masjid Jamek

Tidak lama dahulu, mendiang Prof Emeritus Khoo Kay Khim pernah memberi amaran akan ada cubaan oleh pihak tertentu untuk mengubah sejarah negara. Cubaan ini dibuat bukan saja untuk mengukuhkan kepentingan mereka tetapi sebagai cubaan mengalih perhatian orang ramai daripada melihat kebobrokan mereka. Dan hari ini, ia cuba direalisasikan biarpun ditentang ramai.

Sudah-sudahlah menyelewengkan sejarah. Kami makin celik. Kami mahukan sejarah negara dikekalkan dan dipelihara!

RUJUKAN:


Dinasti Temur: Harimau Turko-Monggol Yang Meneruskan Legasi Genghis Khan

Apabila diminta nama-nama penguasa unggul sejarah, tentunya Peter the Great, Genghis Khan dan Constantine I akan berlegar di minda. Sebenarnya, ketiga-tiga pengaruh besar ini tidak mungkin mampu menandingi seorang lagi penguasa daripada Asia Tengah, atau lebih tepat lagi, Uzbekistan.

Muzium Amir Temur dibuat dengan seni bina indah demi penguasa ini. Tanpa leluhur bangsawan yang menjaminkan, wawasan dan cita-cita tinggi merupakan aset terbesar dimiliki Temur. Tawanan hampir sama dengan bilangan Alexander the Great menyaksikan Temur terlibat dalam konflik bersama Dinasti Tughlag (Kesultanan Delhi), Ming, Mongolia dan Uthmaniyah.

Cuma apa yang sering menjadi tanda tanya, bagaimana kehebatan ini boleh dilakukan, seketika Temur cacat.

Kecacatan Temur bukanlah satu propaganda musuh. Temur pernah dipanah di bahagian kaki dan tangan kanannya. Sejak hari itu, baginda terpaksa mengusung kaki kanannya dengan bahu kiri yang meninggi. Inilah realiti disebalik popularitinya. Pada 1941, kumpulan anthropologi Soviet diketuai Mikhail Gerasimov mendapati tulang paha Temur tercantum dengan tempurung lututnya. Baginda juga didapati tanpa jari manis dan kelingking kanan.

Satu lagi kisah menyeramkan berkenaan dengan Mikhail Gerasimov. Ia akan dibentangkan di penghujung artikel.

Akibat kecacatan ini, nama Temur the Lame (Tamerlane) diberikan, satu bahan cemuhan dan hinaan. Tetapi apabila kuda-kuda angkatannya menggegarkan tanah, seluruh dunia menyaksikan balasan pedih kepada setiap penghinaan itu. Kecacatan baginda tidak menjadi penghalang, meskipun landskap politik Asia Tengah sewaktu hidupnya berkisar dengan konsep tangan cokmar diraja mestilah mengusung pedang sewaktu bertempur.

Sebelum permulaan Dinasti Temur, kedaulatan Asia Tengah merupakan milik cebisan titik peluk Genghis Khan, iaitu Khan Chagatai. Apabila Kurga, pemusnah Volga Bulgaria, dibunuh, perebutan kuasa tercetus yang dihentikan setelah Tughlugh Timur, Khan Moghulisan, menyerang kawasan itu. Perkara ini menyaksikan Temur dinobatkan sebagai ketua suku Barlas.

Sentiasa melihat dirinya sebagai pengganti Genghis Khan, perkahwinannya bersama wanita berdarah daging Genghis Khan membuka peluang kemaraan. Tanpa status khan atau khalifah, Temur mendirikan emiriyahnya sendiri. Dari sini, Amir Temur menghabiskan 35 tahun akan datang dengan konflik dan ekspedisi peperangan.

Kemangkatan Abu Said (Dinasti Ilkhanid) membuka pintu kepada Amir Temur ke Dunia Parsi. Herat, Khorasan, dan Isfahan merupakan bandar-bandar yang ditawan. Hampir seluruh Parsi ditundukkan dalam tempoh masa 4-5 tahun sahaja. Yang menyerah kalah dilayan baik. Isfahan pada awalnya menyerah, kemudian memberontak dan membunuh pengutip-pengutip cukai Amir Temur. Mereka diberikan balasan yang dahsyat oleh Amir Temur. Ibaratkan Genghis Khan bangun semula, 28 menara dibina untuk menampung 1,500 kepala setiap satu. Taktik ini dimaksudkan agar dapat menghamburkan ketakutan supaya integrasi emiriyah Temur dimudahkan, walaupun hampir 200,000 nyawa dicabut Malaikat Izrail as.

Salah satu kempen ketenteraan yang harus diingati ialah bersama Tokhtamysh Khan, keturunan Genghis Khan yang menguasai Ulus Jochi dan Khan Kipchak. Pada mulanya, Amir Temur dan Tokhtamysh Khan bertelingkah demi Khwarezmia dan Azerbajian. Tetapi kempen Tokhtamysh di Rusia menundakan konfrontasi yang meledak selepas Tokhtamysh cuba menawan Azerbajian.

Peperangan Temur-Tokhtamysh menyaksikan Ryazan dibakar dan Moscow diserang. Dan akhirnya, Tokhtamysh Khan ditewaskan di Sungai Terek (pada hari ini, Georgia), menandakan detik terakhir Ulus Jochi kerana destinasi Amir Temur seterusnya ialah ibu kota Sarai, yang diteruskan lagi ke Astrakhan.

Konflik terhebat Amir Temur ialah bersama Uthmaniyah. Seluruh Semenanjung Anatolia dijadikan medan Temur-Bayezid-Nasarudin. Bangsa Turki memihak kepada Amir Temur setelah baginda mengisytiharkan kedaulatannya. Armenia dan Georgia diserang: seramai 60,000 orang dijadikan tebusan. Amir Temur turun ke Baghdad pula. Baginda mengarahkan setiap tentera wajib menjinjing dua kepala manusia. Tentera-tenteranya ketakutan sehingga berpakat membunuh tebusan agar selamat daripada kemurkaan amir mereka.

Sultan Bayezid ditewaskan di Ankara (1402) dan mangkat dalam tahanan. Dalam fikiran Amir Temur, pihak yang layak menguasai Anatolia ialah Seljuk sahaja, menyandarkan logik itu dengan pengurniaan kedaulatan Seljuk daripada Empayar Mongolia. Seperti yang dikatakan, Amir Temur memandang dirinya sebagai pengganti Genghis Khan. Sesungguhnya pandangan ini direalisasikan. Ke mana Amir Temur bergerak, sepanjang perjalanan itulah dihiasi (pihak Temur) atau digelumangi (musuh Temur) kehebatannya.

Amir Temur mangkat sewaktu berperang menentang Dinasti Ming. Berkongsi nasib Empayar Mongolia, Emiriyah Temur terhumban dalam perebutan kuasa tiga segi. Amir Pir Muhammad tidak disokong semua. Tahun kemangkatan Amir Temur (1405) menyaksikan tiga amir dalam satu masa – Pir Muhammad, Khalil Sultan dan Shahrukh Mirza.

Dua kali Pir Muhammad terpaksa berdepan dengan sepupunya, Khalil Sultan, yang akhirnya mengundang kekalahan. Enam bulan selepas itu, menterinya sendiri membunuhnya. Walaupun kehilangan seorang pencabar, ia tidak memberikan Khalil Sultan manfaat kecuali perlepasan beban sahaja. Shahrukh Mirza tidak sesekali akan berundur sebagai pencabar. Dan Khalil Sultan tidak disukai ramai di Samarkand. Golongan bangsawan membenci isterinya, yang merupakan “penguasa sebenar”. Kebuluran yang tercetus membuatkan Khalil Sultan lagi dibenci.

Ketandusan jalan penyelesaian, Khalil Sultan mencari bekas mentornya – Khudaidad Hussein. Tanpa disangka, Khudaidad akan mengkhianatinya, dan akhirnya Khalil Sultan menyerah kalah apabila isterinya ditawan Shahrukh Mirza. Tidak kisah kotor atau tidak taktik ini, Shahrukh Mirza menang tanpa pencabar dan menerajui Emiriyah Temur buat 38 tahun akan datang.

Namun bencana perpecahan tidak sembuh. Ia sekadar menanti masa yang sesuai, seperti yang boleh dibayangkan sesiapa – kemangkatan Amir Shahrukh Mirza. Perpecahan kedua ini mencerminkan kekejaman yang luar biasa. Amir Shahrukh Mirza digantikan putera sulungnya, Ulugh Beg, seorang amir berkemahiran astronomi dan matematik.

Sepanjang hayatnya, Amir Ulugh Beg menumpahkan titik peluh sainsnya dalam kawah ilmu Asia Tengah. Kerana baginda, Samarkand dan Bukhara dijadikan pusat kebudayaan dan ilmu Asia Tengah. Samarkand juga mempunyai balai cerap terbaik Dunia Islam pada masa itu. Namun, Amir Ulugh Beg dikelilingi musuh daripada darah dagingnya sendiri. Di Balkh, baginda mengetahui anak saudaranya sedang menuntut takhta Emiriyah Temur. Tetapi percaturan ini tidak berpihak kepada baginda. Baginda ditentang putera sulungnya pula.

Terkunci dalam perang saudara, Amir Ulugh Beg yang hebat dalam bidang ilmu bertemu ajal melalui pengkhianatan besar. Baginda dipancung atas perintah puteranya semasa dalam perjalanan ke Mekah. Terpisahnya kepala Ulugh Beg daripada bahu menandakan pengakhiran Emiriyah Tmeur, sekaligus menggelapkan legasi hebat individu yang membuktikan dunia bahawa kecacatan tidak bererti kesudahan. Semasa kempen ketenteraan Amir Temur, seramai 17 juta orang dianggarkan terkorban.

Baginda bukan seorang calang-calang penguasa. Tetapi sama ada baginda boleh dikaitkan dalam Perang Dunia Kedua, itu haruslah disandarkan persepsi masing-masing. Di keranda Amir Temur terdapat tulisan:

“Sesiapa yang membuka keranda beta akan membebaskan seorang penguasa yang jauh lebih menggerunkan berbanding beta!” – Amir Temur.

Menariknya, pada hari yang sama Mikhail Gerasimov membuka keranda Amir Temur, Adolf Hitler melancarkan serangan paling besar dalam sejarah manusia keatas Kesatuan Soviet.

Menarik juga, Kesatuan Soviet mematahkan serangan Nazisme di Stalingrad, antara tanda paling awal kekalahan Jerman, apabila Amir Temur dimakamkan semula berdasarkan upacara pengebumian Islam.

Bolehkah Amir Temur dikatakan terlibat dalam Perang Dunia Kedua?

— AFDS —


Pisang Mungkin Pupus Satu Hari Nanti

Semua orang sudah naik muak untuk ambil tahu pasal pandemik. Topik yang sama berlegar lebih dua tahun sememangnya membosankan.

Walau bagaimanapun, pandemik yang diulaskan dalam artikel ini bukan sama sekali COVID-19.

Sebaliknya, pandemik kali ini adalah Penyakit Panama yang sedang bermaharajalela tanpa disedari ramai.

Setakat ini tiada siapa yang dijangkiti Penyakit Panama. Macam mana boleh diisytihar pandemik kalau tiada siapa kena?

Sebab itu kena tengok balik definisi pandemik itu sendiri – penularan penyakit yang merentasi benua. Maksudnya, sasaran penyakit tidak semestinya manusia.

Sains sudah mengenali banyak penyakit yang boleh merebak dalam kalangan haiwan sahaja. Penyakit Panama pula sedang menular dalam kalangan pisang.

Dan jujurnya, Penyakit Panama sangat meluas. Macam COVID-19 ada varian-varian seperti Alpha, Delta, Gamma, Omicron, Megatron, Cybertron dan sebagainya.

Penyakit Panama pula berpecah empat: Tropical Race 1, Tropical Race 2, Tropical Race 3 dan sekarang ini Tropical Race 4.

Keempat-empat TR sudah merebak seantero dunia, tidak terhad pada satu ekosistem semata-mata.

Sasaran Pisang

Semua Tropical Race adalah jenis kulat (fungus) yang membadai kebun pisang di seluruh dunia.

Namun ada satu punca masalah yang jelas. Umat Melayu berpantun tentang pisang emas, membuktikan kewujudan pisang emas buat satu tempoh sangat lama.

Pisang Raja pula katanya sangat masyhur di bumi Indonesia… manakala Pisang Susu Merah amat diminati di Amerika Tengah.

Dalam banyak pisang, hanya satu jenis sahaja yang laris di pasaran global. Semua orang mengenali rupa bentuk Pisang Cavendish yang mudah diperolehi di pasar raya.

Pisang jenis ini dinamakan sempena William Cavendish yang pernah menguasai bumi Devonshire.

Walaupun berdarjat bangsawan, Duke William suka berkebun. Minat baginda memangkinkan penubuhan Royal Botanic Gardens (Lankester Botanical Garden, 2010).

Pisang Cavendish mula menjadi dominan selepas jatuhnya Pisang Gros Michel, iaitu sekitar 1950-an.

Dulu kala Pisang Gros Michel mudah dieksport kerana kulitnya tebal. Jadi lambat busuk.

Tetapi pisang ini mudah dijangkiti Penyakit Panama, yang menyebabkan dunia beralih kepada Pisang Cavendish.

Hari ini pasaran pisang dimonopoli jenis Cavendish. Macam Malaysia boleh gagah lagi terjual pisang jenis lain. Tetapi dalam negara luar, rata-ratanya jual Pisang Cavendish sahaja.

Kira senang cakap, jenis ini paling dominan sekarang. Dan sekarang, varian Penyakit Panama makin mengganas terhadap Pisang Cavendish

GMO: Berkat Atau Bala

Sebut saja pasal GMO, mesti orang tarik muka takut lari kerana fikir bukan-bukan.

Intipati GMO buat masa ini diuar-uar mengikut elemen fearmongering iaitu untuk menakut-nakutkan orang (sampai ke kancah konspirasi pun ada).

GMO bukan apa-apa agenda. Dari segi saintifik, organisme hanya diubah suai secara genetik sahaja.

“Ubah suai” maksudnya tukar sikit-sikit untuk mencapai sesuatu sasaran seperti: 1) lebih berzat, 2) kalis penyakit dan 3) tidak perlu bergantung pada racun serangga terlalu banyak (Medline, n.d.).

Tetapi banyak pihak menentang makanan GM kerana masih belum faham (belum cukup data). Salah satu zon yang melarang pengimportan makanan GM adalah Kesatuan Eropah.

Ada makanan GM dibenarkan import tetapi dipantau sehabis-habisnya. Dalam isu Pisang Cavendish yang diubah suai, memang tidak boleh masuk langsung.

Maka saintis perlu mencari jalan lain kerana jika tidak berbuat apa-apa, Pisang Cavendish boleh pupus macam Pisang Gros Michel.

Pertama sekali, Pisang Cavendish sangat berisiko disebabkan kaedah penanamannya. Cuba tengok – pisang ini mana ada biji.

Ia disemai secara klon atau pucuk (dipanggil “sucker”). Maksudnya, pokok Pisang Cavendish ditanam hari ini adalah “pokok yang sama” dengan pokok ditanam 100 tahun yang lalu meskipun berlainan negara (Narishkin, et al., 2021).

Disebabkan inilah Pisang Cavendish amat terdedah pada ancaman Penyakit Panama. Kerana spesisnya tiada “imuniti” yang diwarisi.

RUJUKAN:

Lankester Botanical Garden. (2010). Biographies. Lankesteriana. 10 (2/3): 183-206.

Medline. (n.d.). Genetically engineered foods.

Narishkin, A., et al. (2021, Julai 30). Why the world’s favorite banana may go extinct, and how scientists are trying to save it. Business Insider.


Kisah Babun Yang Menjadi Anggota Tentera

Kalau korang dah pernah baca satu artikel yang pernah disiarkan beberapa bulan lepas mengenai kisah Wojtek, seekor beruang yang berpangkat koperal dan berkhidmat sebagai pengangkut barang untuk pasukan tenter4 Poland semasa Per4ng Dunia Kedua, kali ini penulis hendak ceritakan kisah seekor babun pula.

Babun yang hendak diceritakan ini diberi nama Jackie, seekor babun spesis chacma yang ‘berkhidmat’ untuk R3jimen Infantri Afrika Selatan ke-3 semasa Per4ng Dunia Pertama. Kisah Jackie bermula mirip seperti kisah Jack (Babun yang bertugas sebagai konduktor isyarat kereta api di Afrika Selatan), iaitu sebagai haiwan kesayangan kepada seorang lelaki bernama Albert Marr.

Marr menemui Jackie yang sedang berkeliaran di sekitar ladangnya dan memutuskan untuk membawanya pulang dan melatihnya hingga Jackie dianggap sebagai ahli keluarganya sendiri. Jackie tinggal bersama Marr selama beberapa tahun dan belajar bagaimana untuk menjadi babun yang disukai manusia.

Kemudian, pada tahun 1915, Marr telah tersenarai sebagai kerahan untuk menyertai per4ng. Tidak mahu meninggalkan Jackie bersendirian di rumah, dia merayu kepada pegawai atasannya untuk turut membawa Jackie bersama-sama menyertai tenter4. Apa yang mengejutkan, pegawainya memberi keizinan dengan syarat-syarat tertentu.

Sebaik sahaja Jackie dibawa menyertai barisan hadapan, dia dilayan hampir sama seperti anggota tenter4 yang lain. Dia diberi pakaian seragam khas, lengkap dengan butang dan lencana regimental, topi, buku upah, dan set makanannya sendiri.

Adakalanya dia juga berkelakuan seperti semua tenter4 yang lain. Apabila dia melihat seorang pegawai atasan atau mana-mana tenter4 yang melintas di hadapannya dia akan berdiri dan mengangkat tangan kepada mereka seolah-olah memberi tabik hormat. Marr juga telaj mengajar dia cara ‘membodek’ pegawai iaitu dia akan menyalakan rokok untuk pegawai rakan-rakannya.

Dia berkemampuan melakukan setiap perkara itu dengan sempurna, malahan, dia ditugaskan sebagai pengawal sentri pada waktu malam kerana sensitiviti deria rasa dan pendengarannya yang tinggi. Oleh kerana dedikasinya yang tinggi kepada tenter4, Jackie menjadi maskot rasmi R3jimen Transvaal ke-3 dan dibawa ke mana-mana sahaja bersama dengan tenter4.

Jackie dan Marr pernah terselamat dalam satu pertempvran besar di mana kadar angka k0rbannya adalah sebanyak 80%, di Delville Wood, semasa awal Kempen Somme.

Semasa Marr sedang berkhidmat di Mesir dia ditemb4k di bahu semasa berbalas temb4kan dalam Pertempvran Agagia pada 26 Februari 1916, apabila dia dibawa berlindung ke tempat yang selamat, Jackie yang bersamanya ketika itu membantu dengan menjilat lvka sambil mereka menunggu pertolongan.

Tidak lama selepas itu, Jackie dan Marr menghabiskan masa di dalam sebuah kubu parit di Perancis dan kali ini giliran Jackie pula terc3dera akibat temb4kan tenter4 musuh. Semasa kubu mereka sedang sengit berbalas temb4kan dan berlaku letvpan di sana sini, di salah satu bahagian di baris dalam parit, Jackie dilihat membina tembok menggunakan batu mengelilinginya untuk mendapatkan perlindungan.

Ketika dia sedang sibuk, satu serpihan letvpan terbang melepasi temboknya dan terkena tepat pada kaki kanannya. Doktor r3jimem tersebut membawa Jackie menggunakan tandu ke hospital kem dan cuba menyelamatkan kakinya, tetapi malangnya, ia terpaksa dipotong. Ia kerana kakinya terkena serpihan kloroform, dan doktor tidak tahu apa kesan sampingan dari kloroform terhadap seekor babun, doktor tidak yakin bahawa dia akan pulih.

Walau bagaimanapun, dalam masa beberapa hari, Jackie berjaya menghadapinya. Di atas keberaniannya itu (padahal tak melawan pun), Jackie dianugerahkan pingat keberanian, pingat Pretoria Citizen Service serta dinaikkan pangkat dari prebet ke Koperal.

Akhirnya, menghampiri titik penamat per4ng, Jackie telah dibenarkan pulang dari Maitland Dispersal Camp di Cape Town. Dia dilepaskan dengan sijil pelepasannya, pencen tenter4, dan borang pekerjaan awam untuk tenter4 yang dibenarkan pulang.

Sebagai sahabat sejati, Jackie kembali ke ladang keluarga Marr, menyerahkan kehidupannya untuk masa lapang sepenuhnya sebagai haiwan kesayangan, sehingga ke saat kem4tiannya pada tahun 1921 akibat kebakaran rumah. Manakala Marr terus hidup sehingga meninggal dunia pada usia tahun 1973 ketika berusia 84 tahun.

Sehingga ke hari ini, Jackie Si Babun mungkin tidak seberani seperti Wojtek Si Beruang Poland, dan mungkin juga bukan satu-satunya babun yang berperanan dalam dunia ketenter4an tetapi Jackie adalah satu-satunya babun yang telah mencapai pangkat prebet dalam pasukan Infantri Afrika Selatan.

RUJUKAN:

Gerald L. Wood. (1976). The Guinness Book of Animal Facts and Feats. Guinness Superlatives.


Pencetus Jihad – “Dahagi” 1915  Tumpahnya Darah Pejuang

Apakah kejadian yang mencetuskan Jihad Dato’
Bahaman, Tuk Gajah (Imam Perang Rasul), Mat Kilau, Tuk Janggut dan Tuk Ku
Paloh? Ada peristiwa-peristiwa yang amat terkesan di hati Melayu Islam pada waktu
itu. Penjajahan British dan kesan perang dunia pertama merupakan intipati
penting dalam kebangkitan Jihad ini.

1-Aktivis hak asasi Islam, pemilik kedai kopi Kasim
Mansur dan pendakwah Nur Alum Shah telah melaungkan untuk menumpasan empayar
British sebagai perang jihad kerana kerajaan Uthmaniyah Turki memerangi Britain
dan Perancis. Kasim dan Nur Alum telah terlibat dalam apa yang dikenali sebagai
peristiwa berdarah di Singapura pada tahun 1915. Mereka ditangkap, dibicarakan
dan dihukum tembak bersama pejuang lain yang dianggap sebagai pemberontak.

2-Pada mulanya mereka itu terdiri daripada askar
Muslim dari India yang ditempatkan di Singapura untuk dihantar ke medan
pertempuran di Eropah. Tetapi mereka telah menyertai umat Islam tempatan di
Singapura dan Johor. Umat Islam yang lain, seperti bekas editor Neracha,
K. Anang, telah diusir keluar ke Jawa.

3-Pelbagai perlakuan penjajah British yang tidak
diketahui ramai. Pihak British, khuatir umat Islam bersimpati dengan Turki,
atau Khalifah Uthmaniyyah, sekutu kuasa-kuasa Tengah dan dengan itu telah
mengharamkan berita dari agensi berita asing bebas yang melaporkan kemajuan
Turki semasa perang, seperti kegagalan serangan British di Gallipoli, Turki
pada tahun 1915. Malahan penulisan mengenai hak orang Melayu dan umat Islam
diharamkan dari penerbitan manakala usaha mengumpul dana melalui akhbar dan
sembahyang hajat untuk mendoakan kemenangan bagi empayar Uthmaniyyah
diharamkan.

4-Penyekatan berita dan penapisan telah menjejas
beberapa akhbar seperti surat berita Melayu popular Neracha, yang
telah menimbulkan kesedaran di kalangan orang Melayu mengenai tuntutan
kemerdekaan secara terang-terangan. Penutupan Neracha merupakan
satu tamparan hebat kepada ramai orang Melayu yang tidak mempunyai banyak
pilihan untuk mendapatkan berita.Namun demikian kawalan ketat itu tidak dapat
menyekat kekaguman orang Melayu terhadap empayar Uthmaniyyah dan khalifahnya.

5-Khalifah Uthmaniyyah dilihat sebagai pemimpin empayar
terbesar Islam dan sumber kebanggaan bagi umat Islam di seluruh dunia. Ini
mencetuskan beberapa kebangkitan dan rusuhan yang melibatkan orang Islam hingga
ia ditumpaskan dengan kejam oleh British. Tindakan British itu adalah
penindasan terhadap gerakan kemerdekaan awal dengan mereka yang terlibat
dikenakan hukuman kejam sebagai ‘pengkhianat’ dan dalang.

6-Walaupun peperangan tidak berlaku di Malaya, tanah
jajahan British semasa Perang Dunia pertama antara 1914-1918, rakyat biasanya
mengalami penderitaan ekonomi, pergolakan sosial serta penindasan terhadap hak
asasi mereka. Tonggak ekonomi Malaya ketika itu, getah dan timah, terjejas
teruk akibat peperangan sehingga membawa kepada penderitaan teruk terhadap
pekerja dalam industri itu terutamanya pekebun kecil Melayu dan pekerja lombong
timah.

7-Penjajahan British juga mengenakan sekatan akhbar
ketika itu selain menyekat eksport getah kepada musuhnya Jerman, Austria dan
Turki. Larangan eksport itu dikenakan di seluruh dunia untuk menghalang
musuhnya daripada mengimport bahan itu melalui negara-negara berkecuali. Malah
Amerika Syarikat, yang ketika itu tidak memihak kepada mana-mana negara, juga
tidak terkecuali dari sekatan itu. Bagaimanapun Amerika diberikan kelonggaran
apabila ia menyertai peperangan memihak ke Britain pada tahun 1917. Industri
motor Amerika amat bergantung kepada import getah daripada empayar British.

8-Ekonomi menjadi lebih buruk akibat kemerosotan
industri getah berikutan lebihan pengeluaran dan kejatuhan harga. Ladang-ladang
besar milik British mengurangkan tenaga kerja yang kebanyakannya pekerja
tempatan. Mereka yang dibuang kerja tidak mendapat ganti rugi, walau pun London
kemudiannya membayar pampasan kepada estet milik Eropah selepas berakhirnya
perang.

9-Untuk membiayai perang di Eropah, penjajah British
telah mengenakan cukai yang lebih berat yang tidak dapat diterima oleh orang
Melayu miskin hingga  menimbulkan sentimen anti-British. Dengan kedudukan
kewangan yang ketat dan ekonomi merosot, pihak berkuasa British hanya membenarkan
ladang membayar pekerja dengan barangan keperluan dan tidak lagi secara tunai. Dasar
British itu bukan sahaja membawa kepada kemerosotan ekonomi, tetapi juga
menimbulkan kemelut sosial dan penindasan, terutama di kalangan orang Melayu.

10-Satu lagi peristiwa berdarah yang menyedihkan
yang turut disebut adalah apa yang dikenali sebagai Pemberontakan Petani di
Pasir Putih, Kelantan yang dipimpin oleh Haji Mat Hassan atau lebih dikenali
sebagai Tok Janggut.Tok Janggut yang dipengaruhi oleh gerakan jihad terhadap
empayar British sedih melihat orang Melayu miskin dibebani dengan cukai, di
diskriminasi selain rakyat Melayu Kelantan diberi layanan buruk oleh British.
Tok Janggut kemudiannya ditangkap, ditembak oleh skuad penembak dengan mayatnya
yang ditelanjangkan digantung terbalik untuk tontonan umum. Al- fatihah.

11-Pengkaji Sejarah menyimpulkan bahawa Perang Dunia
Pertama adalah konflik global antara kuasa-kuasa besar Eropah yang mahu
melindungi kepentingan jajahan mereka tetapi telah menyebabkan kesengsaraan di
wilayah yang tidak terbabit secara langsung dengan peperangan itu.

12-Bagaimana pun orang Melayu melihatnya sebagai
suatu serangan ke atas umat Islam hingga meninggalkan kesan mendalam kepada
mereka dan membentuk kesedaran politik Melayu terhadap penjajahan Barat yang
kemudiannya membawa kepada kebangkitan gerakan kebangsaan di wilayah Nusantara.

Serangan ke atas umat Islam masih berlaku dan
dilakukan dengan cara yang halus lagi tertib. Bukan sahaja kekuasaan dalam
Ekonomi itu penting, tetapi jua kekuasaan dalam politik yang boleh terlepas
dari kalangan umat Islam boleh mengakibatkan kedudukan Islam itu terancam.

Jihad dalam Islam merangkumi pelbagai keadaan semasa. Siapkan diri anda wahai Melayu Islam.

Rujukan:

1- Pakar Sosiologi: Perang Dunia Pertama Mengakibatkan Penderitaan Ekonomi Dan Pergolakan Sosial Di Malaya.   http://www.ukm.my/news/arkib-berita/year-2014/ogos-2014/pakar-sosiologi-perang-dunia-pertama-mengakibatkan-penderitaan-ekonomi-dan-pergolakan-sosial-di-malaya/

2- Perjuangan Tok Janggut: Satu Realiti kepada Kebangkitan Nasionalisme. http://www.arkib.gov.my/c/document_library/get_file?uuid=115cb5dd-a719-4fd3-ab73-c088fca16d4d&groupId=10157


Buat Air Bali Dari Rebusan Beras

Selalunya orang kalau nak minum benda yang menyegarkan ni, diorang minum air barli. Nak lagi sedap, campur sikit lemon ataupun sunquick oren. Tapi kalau takde barli, korang boleh guna air rebusan beras. Rasa dia sama je. Persoalannya, kenapa sama?

Jawapannya ialah sebab barli dengan padi ni taraf sepupu sepapat je. Masa zaman purba dulu, orang orang dulu kutip biji biji lalang untuk dimakan. Lepas ribuan tahun kena campur biak, lama lama lalang ni jadi pokok bijiin yang kita kenal sekarang.

Disebabkan lalang lalang ni semua dekat dekat je genetik, hasilnya pokok bijirin macam gandum, padi, barli, sekoi (millet) semua tu pun dekat dekat jugak. Jadi sebab tu kalau kita rebus beras, rasa dia masih sama macam barli, gandum kita boleh rebus dan makan macam makan nasi, dan beras sebenarnya boleh dimasak jadi macam roti Gardenia tanpa guna gandum. Semuanya sebab rasa diorang dekat dekat sama sebab genetik pun dekat dekat.


Kesunyian Itu Menyeksakan – Coyote Starkk

“Cero Metorajetta.” Hanya satu dialog saja. Tembakan cero yang keluar daripada pistolnya bertalu-talu dan hampir mengenai Shunsui Kyoraku.

Bleach, antara manga yang ditamatkan tanpa siri anime sekuel The Thousand Year Blood Arc. Watak-watak Espada mempunyai personaliti yang tersendiri. Kita lihat dahulu Coyote Starkk, yang cuba mengelak daripada kesunyian.

Coyote Starkk merupakan salah seorang Espada dari tentera Aizen Sosuke. Mempunyai kedudukan yang tinggi dalam Espada iaitu Primera (pertama), Starkk tidak mengambil endah tentang kepimpinannya mengendalikan tentera Arrancar. Barragan Louisenbairn mengambil alih kepimpinan tersebut sebagai bekas King of The Hollows.

Starkk ditemani oleh Lilynette Gingerbuck, dirinya sendiri yang dipisahkan. Ketika menjadi hollow, Starkk sangat benci untuk berseorangan kerana kehadirannya menyebabkan hollow disekelilingnya mati. Dia benci berseorangan namun apa pilihan yang dia ada untuk mengelakkan dirinya berseorangan?

Starkk ingin bergerak dalam kumpulan dan mengelak diri dari menjadi kuat. Dengan menjadi seorang yang lemah, Starkk tak akan berseorangan lagi. Sehinggalah dia membahagikan jiwanya – Lilynette Gingerbuck. Menurut Starkk, dia ingin menjadi lemah atau mencari rakan yang kuat sepertinya supaya dia tidak kesunyian.

Perasaan sunyi dan keseorangan sememangnya tidak dapat dielakkan. Ia menyakitkan apabila kita merasakan kitaran hidup kita tiada siapa yang mengambil endah. Menurut John T.Cacioppo, kesunyian adalah satu penyakit. Ia menyebabkan keradangan dalam badan, perlahan-lahan menyumbat saluran arteri, menyebabkan kencing manis, serta menyebabkan kemurungan. Tidak ada penawar untuk penyakit ini selain diri sendiri.

Kesepian bermakna seseorang itu tidak mempunyai hubungan yang bermakna dengan orang lain. Rasa sunyi tidak bermakna hanya akan berlaku apabila kita bersendirian. Kadang-kadang ia juga boleh berlaku walaupun ramai orang berada disekeliling. Seperti di dalam bilik yang gelap yang ramai orang namun tiada yang sedar tentang kewujudan anda. Ia membuatkan anda percaya yang anda tidak bermakna untuk sesiapa pun.

Pernah dengar tentang orang yang sunyi ini cepat mati? Ya, dalam kajian yang diterbitkan dalam jurnal Health Psychology ke atas 213 orang responden menunjukkan orang yang sepi dan sunyi mengambil masa yang lama untuk sembuh.

Coyote Starrk salah satu contoh watak yang menghadapi kesunyian hakiki sehingga terpaksa memisahkan jiwanya menjadi dua. Dikelilingi rakan Espada, Starkk masih juga merasa kesunyian. Walaupun hanya dia menghargai hubungan ‘persahabatan’ tersebut. Kebanyakan Espada riak dan bersikap mementingkan diri sendiri. Contohnya, Grimmjow dan Ulquiorra tidak sehaluan dan hanya mementingkan agenda masing-masing ketika mereka bertarung.


Program Biasiswa Albukhary

Program Biasiswa Albukhary ialah satu program biasiswa yang ditawarkan Yayasan Al-Bukhary kepada pelajar-pelajar cemerlang yang datang dari latar belakang kurang bernasib baik dari serata dunia untuk menyambung pelajaran bukan saja di Universiti Antarabangsa Albukhary (AIU) tetapi juga 17 universiti yang mempunyai perkongsian kerjasama dengan yayasan berkenaan.

Program Biasiswa Albukhary terdiri daripada lima program iaitu:

a) Albukhary Equity Scholarship (AES)
b) Refugee Education Dream (RED) Scholarship
c) Regional Awards
d) Leadership, Academic and Service Excellence Awards
e) Campus Residence Grant

Albukhary Equity Scholarship (AES) ialah program biasiswa penuh yang disediakan oleh Yayasan Al-Bukhary. Program biasiswa ini terbuka kepada semua pelajar pra-siswazah dan pengajian asas. Program ini bertujuan memberi biasiswa kepada pelajar yang kurang bernasib baik tetapi cemerlang dari segi akademik. Syarat kelayakan ialah pelajar mesti berasal dari keluarga yang kurang bernasib baik dan mempunyai pencapaian cemerlang dalam peperiksaan GCE Tahap O, Tahap A atau peperiksaan yang sama taraf dengan peperiksaan yang dinyatakan.

Bagi pelajar pengajian asas yang nak mendapatkan biasiswa program ini, mereka harus mempunyai kelayakan peperiksaan Tahap O iaitu 3A (termasuk Matematik dan Bahasa Inggeris) dan 2B. Manakala bagi kelayakan peperiksaan Tahap A, tiada syarat dikenakan. Manakala untuk Program Pengajian Pra-siswazah, pelajar yang mengambil peperiksaan Tahap O atau sama tahap dengannya perlu mendapat 3A (termasuk Matematik dan Bahasa Inggeris) dan 2B. Manakala untuk peperiksaan Tahap A, pelajar perlu 2A dan 1B.

Bagi Refugee Education Dream (RED) Scholarship pula, ia merupakan satu program biasiswa penuh disediakan oleh Yayasan Al-Bukhary. Biasiswa ini disediakan untuk semua kursus peringkat ijazah dan program asasi. Program biasiswa ini diperuntukkan untuk pelarian atau pencari suaka yang berdaftar dengan UNHCR Malaysia. Pemohon haruslah layak untuk menyambung pengajian mereka di AIU. Syarat kelayakan untuk RED sama seperti AES iaitu datang dari keluarga yang bukan bernasib baik. Tetapi satu perbezaan di sini ialah ia diperuntukkan kepada pelarian atau pencari suaka yang mendaftar dengan UNHCR Malaysia.

Bagi pelajar pengajian asas yang nak mendapatkan biasiswa program ini, mereka harus mempunyai kelayakan peperiksaan Tahap O iaitu 3A (termasuk Matematik dan Bahasa Inggeris) dan 2B. Manakala bagi kelayakan peperiksaan Tahap A, tiada syarat dikenakan. Manakala untuk program pengajian pra-siswazah, pelajar yang mengambil peperiksaan Tahap O atau sama tahap dengannya perlu mendapat 3A (termasuk Matematik dan Bahasa Inggeris) dan 2B. Manakala untuk peperiksaan Tahap A, pelajar perlu 2A dan 1B.

Jumlah Pembiayaan

A. Albukhary Equity Scholarship

– Tuition dan yuran berkaitan
– Penginapan dan elaun sara hidup
– Insuran kesihatan
– Visa pelajar
– Penghantaran balik (satu tiket)

B. Refugee Education Dream (RED) Scholarship

Bagi yang ingin memohon atau mendapatkan maklumat lebih lanjut berkenaan Program Biasiswa Albukhary, mereka boleh berhubung secara terus dengan pihak yayasan menerusi dua alamat:

Scholarship Unit
Albukhary Foundation
30, Jalan Pahang Barat
53000 Kuala Lumpur, Malaysia.
Tel: +60 12-928 1876/+60 10-222 1876

ATAU

Scholarship Unit
Albukhary Foundation
Jalan Tun Abdul Razak,
05200 Alor Setar, Kedah
Tel: +60 12-928 1876/+60 10-222 1876


10 Fakta Menarik Mengenai Mesir Purba

1. Celeopatra Bukanlah Seorang Mesir

Selepas Alexander The Great menakluk Mesir Purba pada Abad Ke-4 SM, Mesir diperintah oleh Dinasti Ptolemy, iaitu dinasti yang bersusur galur daripada jeneral kanan Alexander iaitu Ptolemy I. Kebanyakan pemerintah dari Dinasti Ptolemy mengekalkan kebudayaan Macedonia yang diwarisi daripada Alexander The Great. Ya, salah satu daripada watak penting yang sering dikaitkan dengan Mesir Purba bukanlah berdarah Mesir sebenarnya.

2. Perjanjian Keamanan Terawal Dunia

Ketika Mesir Purba masih sebuah empayar yang agung, musuh azali Mesir Purba adalah Empayar Hittie yang berjiran dengannya. Betapa kedua-dua empayar ini seringakali berperang antara satu sama lain, terutama mahu merebut wilayah Syiria moden hari ini. Akhirnya, selepas menyedari perang antarta mereka sebenarnya sedang memakan empayar dari dalam, kedua-dua empayar ini akhirnya setuju untuk menjalankan perjanjian keamanan antara dua empayar, dengan syarat-syaratnya seperti kedua-dua empayar akan saling membantu sekiranya diserang oleh musuh.

3. Masyarakat Mesir Purba Sangat Minat Permainan Berpapan (Board Games)

Permainan berpapan yang terkenal ketika zaman kita ialah seperti Jutaria, Monopoly, Catur dan seumpama dengannya. Tetapi antara rekod terawal permainan berpapan terawal dunia ialah datang dari Mesir Purba, dijejaki seawall 3500 SM, kira-kira 5000 tahun yang lalu. Yang paling terkenal ialah Senet, di mana para sejarawan masih lagi berdebat tentang bagaimana permainan ini berlangsung. Bahkan kerana populariti permainan papan, betapa salah seorang firaun dalam sejarah Mesir Purba iaitu Tutankhamen dimakamkan bersama dengan permainan papan kegemarannya.

4. Mogok Buruh Pertama Dalam Sejarah

Orang Mesir Purba dicatatkan merupakan antara yang pertama dalam sejarah melakukan protes. Protes yang terkenal melibatkan mogok buruh ini ialah ketika pemerintahan firaun Ramses III apabila para buruh yang diupah untuk membina makam diraja di Deir el-Medina tidak menerima bayaran yang dijanjikan iaitu gandum, maka mereka telah menjalankan mogok.

Mogok ini berlaku dengan para protestan duduk bercangkung di salah satu daripada laluan masuk ke makam, dan berkeras untuk tidak mahu meninggalkan tempat tersebut sehinggalah diberikan apa yang dijanjikan. Akhirnya, permintaan mereka dikabulkan dan mereka mendapat upah gandum seperti mana yang dijanjikan.

5. Wanita Mesir Mendapat Tempat Lebih Dari Wanita Lain

Mesir Purba mungkin salah satu peradaban yang meletakkan kedudukan wanita mereka ditahap yang lebih tinggi dari segala peradaban yang wujud sezaman dengan mereka. Mereka mempunyai kebebasan perundangan dan kewangan. Sebagai contoh, mereka mempunyai hak untuk membeli dan menjual hartanah, menjadi juri ketika perhakiman, menulis wasiat dan mewujudkan kontrak. Mereka yang bekerja diluar rumah juga memperoleh bayaran yang sama taraf dengan orang lelaki.

Bahkan seorang wanita Mesir mempunyai hak dalam rumah tangga seperti hak untuk meminta cerai, menceraikan dan berkahwin lain. Mesir Purba juga dikenali dengan kewujudan kontrak di antara pengantin lelaki dan perempuan sebelum melangsung perkahwinan, yang biasanya kontrak tersebut melibatkan pemilikan harta selepas perkahwinan. Mungkin sebab itu Mesir Purba antara peradaban purba di dunia yang memiliki pemerintah firaun wanita.

6. Firaun-Firaun Mesir Purba Biasanya Mempunyai Berat Badan Berlebihan

Walaupun pahatan dan seni Mesir Purba cuba sedaya upaya untuk mengambarkan firaun-firaun mereka sebagai kurus dan mempunyai tubuh badan idaman, sebenarnya kajian pada mumia mereka mendedahkan sebaliknya. Lagi-lagi apabila diet makanan kebiasaan masyarakat Mesir Purba yang melibatkan makanan yang tinggi gula. ‘

Sebagai contoh, Firaun Hatshepsut yang merupakan firaun wanita yang memerintah Mesir Purba pada 1500 SM. Sarkofagus (kotak menyimpan mayat firaun) mengambarkan beliau sebagai cantik, dan mempunyai tubuh badan yang menggiurkan, namun kajian pada tubuhnya mendedahkan bahawa Hatshepsut barangkali seorang wanita yang mempunyai penyakit obesity dan mengalami keguguran.

7. Kebanyakan Piramid Tidak Dibina Oleh Para Hamba

Membina piramid bukanlah tugas mudah. Setiap penemuan piramid biasanya akan menjumpai tengkorak para pekerjanya. Tetapi bukti yang dijumpai oleh sejarawan dan ahli arkeologi mengatakan bahawa terdapat sistem upah yang dijalankan oleh Mesir Purba.

Terdapat graffiti yang dijumpai oleh arkeologis berdekatan dengan piramid yang biasanya ditinggalkan oleh kru kerja piramid yang tidak mahu nama mereka dilupai dalam lipatan sejarah. Grafiti tersebut biasanya bersifat komedi dan mengandungi unsur gurauan yang ditinggalkan oleh pekerja piramid. Sebagai contoh, “Sahabat Khufu” atau “Si Pemabuk Menkaure” yang mungkin merujuk kepada para kru pembina piramid.

8. Terdapat Firaun Mesir Yang Mati Kena Gigit Dek Badak Air

Ya, dengarnya macam kelakar, tetapi itulah hakikatnya. Perkenalkan firaun budak bernama Tutankhamen yang dipercayai oleh sejarawan, kemungkinan besar kematiannya adalah kerana digigit oleh badak air. Sememangnya budaya Mesir Purba ada melibatkan pemburuan binatang buas dan tidak hairanlah kalau Firaun Tutankhamen mati kerana digigit oleh badak air.

9. Doktor-Doktor Mesir Purba Mempunyai Kepakaran Khusus

Seawal zaman Mesir Purba, kira-kira 450 SM lagi, doktor perubatan di Mesir Purba mempunyai bidang kepakaran mereka, Ini yang dikatakan oleh Herodotus, sejarawan purba dari Yunani ketika menulis mengenai Mesir Purba. Setiap doktor di Mesir Purba hanya bertugas untuk merawat bahagian-bahagian tertentu pada tubuh manusia sahaja. Hederotus menulis, “Setiap doktor di Mesir Purba hanyalah perawat untuk satu penyakit sahaja, tidak lebih dari itu. Sebahagian mereka hanya perawat mata, sebahagian lagi perawat gigi…”

10. Masyarakat Mesir Purba Menyimpan Haiwan Peliharaan

Antara peradaban terawal di dunia yang setiap isi rumah mempunyai binatang peliharaan ialah Mesir Purba. Sudah tentu, mereka memelihara kucing kerana ketakjuban mereka pada kucing yang selalu dikaitkan dengan dewi purba Mesir seperti Bastet. Tetapi orang Mesir Purba juga membela anjing, helang, babun, burung ibis bahkan haiwan buas yang dijinakkan seperti Cheetah dan Singa. Bahkan kerana sayang pada binatang peliharaan mereka, ada penduduk Mesir Purba dimumiakan bersama dengan tuan mereka. Selain itu, anjing pula sudah mula digunakan sejak Mesir Purba lagi sebagai pembantu kepada para polis untuk berkawal menjaga keamanan setiap kota di bawah Mesir Purba.

RUJUKAN:
Evan Andrews (2012). 11 Things You May Not Know About Ancient Egypt. History.com


Permata Dalam Sejarah Melayu

Dalam program PERMATA tu, bukannya ada jenis genius sahaja di dalamnya semata-mata.

Ada pelajarnya yang jenis prodigi, perlu dipupuk awal untuk melebihi tahap genius. Malah ada pelajar di dalam PERMATA yang tahapnya pula adalah savant dalam sesuatu bidang atau aspek khusus baik kemahiran dan intelek. Savant sebegini tidak ada asas ilmu tentang kebolehannya dan itu yang perlunya pimpinan program PERMATA.

Genius, prodigi dan savant adalah berbeza maksud dan keperluan mereka masing-masing. Sesuatu yang dipupuk dan dipastikan seiring dengan objektif asal penubuhan PERMATA.

Nama Genius merendahkan potensi dan prospek anak-anak PERMATA.

Lagi satu, uniknya nama PERMATA ini ialah ia datang dari pengaruh asal Sanskrit dalam Bahasa Melayu kuno.

Antara penggunaan terawal perkataan permata ialah Pujangga Kautilya dalam kitabnya, Vayu Puraṇa menjelaskan bahawa;

“…raja telah diberikan kuasa melalui tujuh permata (sapta ratna) chakravartin sebagai lambang kedaulatan. Tujuh permata tersebut disimbolkan melalui objek yang suci…” (Nilakanta Sastri, 1978, p. 131 – 132)

Perkataan permata banyak sekali digunakan dalam manuskrip awal hikayat-hikayat Melayu, malah perkataan permata itu sendiri ada nilai intrinsik yang gambarannya sangat indah dan mendalam, seperti contohnya di dalam Hikayat Hang Tuah sendiri ada menggunakan perkataan permata seperti berikut;

“…ke darat maka Raden Wira Nantaja pun naik gajah berangka emas berpermata. Maka anak Patih yang bernama Kuda Wihan naik…”

Hikayat Isma Yatim mengaplikasikan perkataan permata bagi menggambarkan batu manikam ajaib seperti berikut;

“…sebuah daripada permata itu jika diletakkan di atas talam nescaya keluar dua ekor merak yang pandai berpantun dan berseloka; sebuah lagi permata itu jika diletakkan di atas geta keemasan akan keluar seorang puteri yang amat cantik parasnya. Dengan kebijaksanaan Isma Yatim, akhirnya puteri yang bernama Ratna Kendi Maheran Langkawi dari permata Nila Kendi itu menjadi isteri raja…”

Manakala Hikayat Sang Boma pula sekali lagi menggambarkan tempat letak permata tinggi di atas kenaikan gajah diraja;

“…sampai ke luar, segera naik ke atas gajahnya berangka emas ditatah dengan permata manikam, maka baginda pun lalu…”

Malah di dalam Hikayat Inderaputera digambarkan bagaimana watak utamanya menguasai hikmat Bukit Permata yang sangat ‘merdu’ bunyinya seperti berikut:

“…seketika lagi bukit permata itu pun berdengung-dengunglah seperti bunyi buluh perindu, terlalulah indah bunyinya itu. Maka Indraputera pun duduk seketika, maka ia pun segeralah berjalan daripada itu. Sebermula jikalau lain daripada Indraputera nescaya tinggallah ia di sana dengan sebab bunyinya itu, demikianlah adanya…”

Sesungguhnya, nama PERMATA ada nilai tersendiri, unik seperti pelajarnya juga, malah mengangkat martabat Bahasa Melayu, bahasa kebangsaan negara, telah digunakan sejak seawal manuskrip Melayu ditulis sekitar 1500-1700an lagi.

Namun, ‘genius’ juga memang dari Bahasa Melayu. Pasti ada penjelasan tersendiri yang relevan. Tapi entahlah, mungkin dek kerana ia terbitan pinjaman dari Latin dan Bahasa Inggeris maka ia lebih gah dan lebih moden bunyinya sesuai dengan Malaysia Baharu.

Atau mungkin dengan hakikat mahu menghapus air tangan DS Rosmah Mansor dan keinginan memuncak mahu menghapuskan pengaruh kerajaan lalu maka PERMATA mesti diangkat menjadi Genius.

Tapi apa ada hal, setakat nama sahaja, bukannya mampu untuk ubah apa-apa pun.

Ya, takkan mampu ubah apa-apa.

*Gambar adalah dari British Library, UK, helaian dari Hikayat Isma Yatim, ditulis sebagai “Malay ‘Eye Candy’, one of the most illuminated Malay manuscript”


Lehi: Militan Zionis Yang Mahu Bersekutu Dengan Jerman Ketika WWII

“Musuh kepada musuhku adalah sekutuku.”- Gabriel Manigault

Seperti yang kita tahu, Nazi Jerman merupakan rejim yang amat rasis terhadap orang Yahudi sehinggakan 6 juta orang Yahudi dibu.nu.h kejam oleh Hitler. Tetapi ada satu organisasi militan Zionis yang melawan arus. Lehi ditubuhkan oleh seorang individu bernama Avraham Stern. Stern pada asalnya merupakan ahli militan Zionis dari Irgun tetapi membuat keputusan untuk berpecah dari organisasi tersebut atas dasar mahu melawan British untuk menubuhkan Israel Raya. Lehi ditubuhkan oleh seorang individu bernama Avraham Stern. Stern pada asalnya merupakan ahli militan Zionis dari Irgun tetapi membuat keputusan untuk berpecah dari organisasi tersebut atas dasar mahu melawan British untuk menubuhkan Israel Raya.

Avraham Stern menentang sekeras kerasnya dasar British yang mahu memaksa orang Yahudi menyertai Tentera British semasa Pe.ran.g Dunia Kedua dan terlalu terdesak untuk mencari sekutu bagi menghalau British dari tanah suci Palestin. Stern menganggap bahawa British adalah penjajah yang mengganggu gugat visinya yang menubuhkan Israel Raya dan wajib dihalaukan segera dari tanah Palestin.

Stern sedar akan polisi Anti-semitik Hitler tetapi dia mahu menggunakan Hitler untuk merealisasikan impiannya yang mahu menubuhkan Israel Raya dengan prinsip prinsip ethnonasionalisme Yahudi Zionis. Pada 1941, warga Yahudi di Palestin masih lagi tidak sedar akan “Solusi terakhir” yang dilakukan oleh Adolf Hitler tetapi mereka sedar akan diskriminasi yang dihadapi oleh warga Yahudi di Jerman. Jadi Stern cuba meyakinkan Kerajaan Jerman untuk menghantar semua Yahudi ke Palestin. Stern mahu semua Yahudi di Nazi Jerman datang berhijrah ke Palestin beramai ramai dan akan melatih serta melengkapi 40,000 orang Yahudi dengan harapan dapat merekrut orang Yahudi segera dan menghalau British dari tanah Palestin. Namun, cadangan Stern agak tidak masuk akal.

Stern menghantar cadangan kepada Kerajaan Fasis Itali dan kepada Kerajaan Nazi Jerman. Tetapi seperti yang kita tahu tentang fahaman Nazi dan Fasisme yang begitu Anti-Semitik, cadangan Stern ditolak terus oleh Kerajaan Nazi Jerman dan Itali. Kesilapan terbesar Stern adalah gagal dalam menilai betapa kejamnya Hitler terhadap orang Yahudi dan terlalu mendesak untuk sekutu dengan Nazi Jerman kerana pada ketika itu Stern beranggap bahawa Nazi Jerman akan menjadi hegemoni dunia yang baharu tetapi anggapan Stern salah.

Stern mahu menggunakan Nazi Jerman sebagai sekutu untuk menghalau kehadiran Tentera British di Palestin dan Timur tengah secara keseluruhannya tetapi seperti yang kita tahu pihak Nazi Jerman sudah mempunyai sekutu proksinya sendiri di Timur Tengah iaitu “Jaysh bilād al-ʿarab al-ḥurraẗ ” (Free Arab Legion)  diketuai oleh Rashid Al-Gaylani yang mahu melakukan kudeta rampasan kuasa terhadap Kerajaan Putera ‘Abd al-Illah yang merupakan Pro-British dan pakatan diantara Mufti Besar Baitulmuqaddis iaitu Amin Al-Husseini dan Hitler juga merupakan salah satu faktor mengapa cadangan Stern gagal dilaksanakan selain daripada faktor yang jelas seperti polisi Hitler yang amat anti-semitik terhadap Bangsa Yahudi itu sendiri.

Pada Februari 1942, pertempuran diantara militan Lehi dan pihak British semakin memuncak . Pihak British melakukan operasi besar besaran dengan menahan semua anggota militan Lehi. Akhirnya pada 12 Februari 1942, Stern ditangkap dan dibu.n.uh pasukan C.I.D British sewaktu digari.

Banyak pengikut Stern bersembunyi, lalu mereka melakukan operasi bawah tanah secara gerila untuk melawan British malah melakukan operasi jenayah seperti menculik orang Yahudi kaya untuk menyara kehidupan mereka dan melakukan rompakan bank serta pengeboman terhadap orang Arab. Lehi bertahan sehinggalah 1948 apabila organisasi tersebut diserap ke dalam Pasukan Pertahanan Israel (IDF). Pemb.unu.han beramai-ramai yang dilakukan oleh Lehi terhadap penduduk Deir Yassin merupakan pemangkin kpd Jordan untuk menyerang Israel, maka bermulalah Pe.rang Arab-Israel 1948.

RUJUKAN:

1. https://jewishvirtuallibrary.org/lo-x1e25-amei-x1e24-erut-israel

2. Y. Bauer, Diplomacy and Resistance (1970).

3. H. Joseph. The Stern Gang: Ideology, Politics and Terror, 1940-1949

Artikel oleh Fikrie H. Othman untuk The Patriots.


Keruntuhan Ekonomi: Khabar Dari Troy

Kita semua tahu kisah kejatuhan dan penjarahan bandar Troy yang dicoret oleh Homer menerusi dua kisah epik, Iliad dan Odyssey. Pada kemuncak Zaman Gangsa, kuasa-kuasa besar ketika itu seperti Yunani, Babylon, Mesir dan Hittite dilihat membentuk kawasan selamat bagi para pedagang berdagang sekitar Mediterranean. Tetapi dalam tempoh 100 tahun selepas Perang Troy atau lebih tepat 1170 Sebelum Masihi (BC), kebanyakan tamadun ini runtuh sehinggakan seni tulisan juga hilang ditelan zaman. Dan apa yang berlaku pada era ini sedang berulang sekarang. Jadi apa iktibar yang kita boleh ambil dari kisah Iliad dan Odyssey Homer ini?

Dunia saling berhubung

Pada Zaman Gangsa, negara-negara kota saling berhubung dan sedikit-sebanyak bergantung antara satu sama lain, satu realiti yang berlaku pada hari ini. Cuma bezanya pada zaman moden ini, ianya lebih rumit dengan jalinan ekonomi dan pasaran kewangan antarabangsa, proses pengilangan yang bersifat ke hadapan dan rangkaian bekalan antarabangsa. Dan seperti mana minyak dan gas asli yang menjadi komoditi penting dunia hari ini, komoditi dunia pada Zaman Gangsa ialah gangsa.

Mengapa gangsa? Tanpa gangsa, sesebuah negara kota akan berhadapan tugas sukar mempersiapkan pasukan tentera mereka menghadapi negara-negara pesaing yang mengancam kedudukan mereka. Kuprum misalnya diambil dari Cyprus tetapi untuk bahan seperti bijih timah, negara-negara kota perlu mengeksport bahan berkenaan dari Afghanistan. Bijih timah akan dieksport melalui jalan darat ke Syria sebelum dibawa menerusi jalan laut untuk sampai ke destinasi dituju. Bagi Dr Carol Bell dari University College London berpandangan mendapatkan bijih timah untuk menghasilkan senjata gangsa berkualiti amat penting dan menjadi punca dilema sesetengah pemimpin seperti yang berlaku hari ini.

Perdagangan mudah terdedah

Dan seperti apa yang berlaku semasa Perang Troy, isu gangguan perdagangan global merupakan sesuatu yang menghantui semua pemimpin negara dari kuasa dunia hinggalah negara-negara serantau. Pada tahun 2012 misalnya, Iran mengancam akan menutup Selat Hormuz sebagai tindak balas terhadap sekatan minyak yang dikenakan Amerika Syarikat terhadap negara berkenaan. Selat Hormuz amat penting bagi negara-negara pengeluar minyak kerana 20% daripada bekalan minyak dunia melalui selat berkenaan. Ini mengakibatkan harga minyak pada tahun itu naik dan Iran memberi amaran jika langkah itu diteruskan, ia bakal memberi kesan besar kepada pasaran minyak.

Dan pada tahun lepas, satu laporan yang dibuat oleh Chatham House mendesak negara-negara dunia berusaha lebih gigih melindungi kawasan-kawasan penting sepanjang laluan perdagangan dunia. Dardanelles atau Selat Turki misalnya, amat penting untuk pasaran gandum kerana 1/5 eksport global komoditi berkenaan melalui kawasan tersebut setiap tahun. Laporan tersebut turut menambah sekiranya berlaku gangguan pada kawasan-kawasan ini seperti bencana alam atau serangan pengganas, ia boleh mengakibatkan berlakunya kekurangan bekalan dan kenaikan harga komoditi berkenaan. Dan jika ia dibiarkan berterusan, ia boleh mencetuskan kerosakan melebihi pasaran makanan itu sendiri. Andrew Shapland, seorang kurator pameran Zaman Gangsa Yunani di Muzium Britain (British Museum) berpandangan gangguan kecil atau bencana alam di laluan perdagangan sudah cukup mencetuskan kekacauan ekonomi di negara-negara kota.

Perubahan iklim

Melalui laporan sama, perubahan iklim dilihat ancaman paling besar yang berpotensi menggugat kawasan-kawasan penting di setiap laluan perdagangan dunia. Ini kerana ia akan memaksa negara-negara yang terkesan meletakkan kawalan eksport untuk mengelak gangguan bekalan lebih-lebih lagi bila ia berkurangan, meningkatkan konflik dan ketidakstabilan di wilayah-wilayah terjejas. Contohnya untuk komoditi kacang soya, apabila Taufan Katrina melanda Amerika Syarikat pada tahun 2005, ia menjejaskan eksport komoditi berkenaan kerana ia dibawa keluar menerusi Teluk Mexico. Dan siapa tidak boleh lupa impak gempa bumi yang melanda Jepun pada tahun 2011 yang menyaksikan impak ekonominya memberi kesan kepada negara-negara Asia.

Dan pada Zaman Gangsa, negara-negara kota pada era itu dihimpit bukan satu atau dua tetapi pelbagai peristiwa yang mengakibatkan kejatuhan sesebuah negara berkenaan. Ada sesetengah negara dihimpit masalah kebuluran dan kemarau. Jika tidak dua masalah itu, mereka berhadapan masalah lain seperti letusan gunung berapi, gempa bumi, pemberontakan, penghijrahan pelarian secara besar-besaran, gangguan perdagangan sama ada dalam bentuk sekatan, impak hubungan luar atau peperangan. Walaupun dunia hari ini dilihat masih berkemampuan menahan impak peristiwa-peristiwa ini tetapi sekali ia berlaku, ia sudah buat ramai pemimpin dunia menggaru kepala.

Kesan berganda

Impak yang dirasakan akibat peristiwa-peristiwa ini amat dahsyat pada Zaman Gangsa. Pada tahun 1250BC, bila kebuluran melanda Hattite, permaisuri mereka menulis sepucuk surat memohon bantuan gandum dihantar ke wilayah berkenaan. Sementara seorang pedagang Syria memberi amaran sekiranya situasi ini berterusan, ramai yang akan mati kelaparan dalam rumah mereka sendiri. Untuk meredakan situasi itu, Mesir mula menghantar bekalan makanan untuk membantu jiran-jiran mereka.

Tetapi seperti mana yang dilakukan Donald Trump semasa sidang kemuncaknya bersama Korea Utara baru-baru ini, situasi ini turut diambil kesempatan oleh Firaun Mesir. Trump menggunakan sidang tersebut untuk menunjukkan statusnya sebagai seorang pemimpin yang cintakan keamanan. Manakala Firaun Mesir yang dipercayai Ramses II menggunakan peluang ini untuk mengukuhkan statusnya sebagai Tuhan Mesir Purba dengan berkata, “Akulah yang menyebabkan gandum dibawa ke kapal-kapal untuk menghidupkan kembali bumi Hatti.”

Bagaimanapun, kerjasama antarabangsa ini masih tidak mencukupi. Tidak diketahui apa yang berlaku kepada rakyat kawasan-kawasan yang terjejas sama ada mereka memberontak atau tidak. Tetapi jika kita ikut naratif apa yang berlaku mengikut lipatan sejarah, ia sudah pasti mencetuskan pemberontakan, perang saudara dan penghijrahan besar-besaran pelarian. Dan ini memberi kesan kepada negara-negara kota sekitarnya, sesuatu yang kini dialami negara-negara dunia hari ini yang menyaksikan krisis pelarian menuju ke Eropah, Amerika Syarikat dan negara-negara Asia akibat peperangan atau perubahan iklim.

Migrasi pelarian

Kita tahu kebangkitan rejim-rejim berhaluan kanan di Eropah timbul akibat krisis pelarian yang melanda benua berkenaan. Dan selalunya mereka dipersalahkan untuk pelbagai masalah seperti peningkatan gejala sosial dan tekanan ekonomi. Dan siapa sangka, inilah juga modal propaganda yang digunakan kerajaan Mesir Purba selepas menyaksikan negara-negara jiran mereka tumbang satu persatu. Pada zaman berkenaan, kerajaan itu menyalahkan sekumpulan orang yang digelar Orang Laut yang datang dari pelbagai kelompok di Mediterranean.

Berdasarkan satu prasasti pada satu kuil, penulis-penulis Mesir Purba menyatakan kelompok ini terbentuk akibat konspirasi yang dirancang di negara asal mereka. Dan sejak itu, mereka mengembara dari satu tempat ke satu tempat dan bertaburan di merata tempat. Dan yang pasti, tiada siapa yang dapat menghalang ancaman mereka. Mesir dilihat mempunyai masa membina kekuatan untuk mempertahankan dirinya dengan satu prasasti memperlihatkan kenyataan Firaun Ramses III. Dalam inskripsi itu, Ramses III bertitah, “Aku menghalau mana-mana manusia yang menceroboh dari tanah mereka, mereka terdiri daripada orang yang tidak pernah wujud.”

Jika kita membaca kenyataan baginda dari konteks dunia moden hari ini, ia diibaratkan seperti satu pengisytiharan perang terhadap golongan imigran yang hendak berhijrah ke negara-negara tertentu. Dan bagi Shapland, jika Ramses III meniru taktik yang digunakan Trump yang menyalahkan imigran sebagai punca kejatuhan ekonomi sesebuah negara, ia sudah pasti akan menimbulkan situasi huru-hara yang boleh mengancam kekuasaan baginda. Dan ini akhirnya membawa kepada kejatuhan sesebuah kerajaan.

Fakta atau fiksyen?

Menerusi catatannya, Homer menyalahkan hubungan Paris dengan Helen of Troy sehingga mendorong Paris melarikan permaisuri Sparta ke kota berkenaan. Ini mencetuskan perang selama 10 tahun sebelum diakhiri dengan taktik kuda Trojan yang membolehkan pihak Yunani mengalahkan Troy dan menjarah kota itu. Realitinya, Yunani melancarkan beberapa ekspedisi ketenteraan di pantai barat Anatolia dengan satu catatan menunjukkan seorang pemerintah Yunani mengetuai 100 kereta berkuda dan infantri menentang seorang putera Hittite.

Kedua-dua belah pihak pernah bertempur berkenaan Troy di mana pada satu ketika, keluarga diraja Troy disingkirkan. Satu lagi bukti menunjukkan surat yang menyatakan perjanjian damai Yunani-Hittite berkenaan Troy. Tiada bukti menunjukkan catatan Homer tepat tetapi bagi sejarawan, Troy sememangnya menjadi tumpuan kerana mempunyai kekayaan yang melimpah-ruah. Maka tidak hairanlah mengapa ramai mahu menawan dan menjarah kota berkenaan. Dan ia benar-benar berlaku pada 1200BC tetapi tiada sebarang rekod dari Yunani.

Sebaliknya, rekod penjarahan ini datang dari seorang pemerintah Ugarit yang meminta bantuan negara-negara jiran lain yang terperangkap dengan madah berhelah Yunani itu. Tetapi tiada siapa yang dapat membantu dan jika bantuan datang, kedatangannya sudah dianggap terlambat. Ini kerana mana-mana penduduk yang terselamat ditahan dan dijual beli sebagai hamba atau terpaksa menjadi pelarian tatkala masyarakat sesebuah negara runtuh.

Walaupun pihak Yunani berjaya menghapuskan musuh ketat mereka, kejayaan tersebut tidak bertahan lama. Ini kerana tidak lama selepas itu, giliran negara-negara kota Yunani pula yang tumbang atau ditinggalkan oleh penduduknya. Begitu juga dengan negara-negara kota di Timur Tengah seperti Hittite, Assyria dan Babylon turut menerima nasib sama. Satu-satunya negara kota yang tidak mengikut trend ini ialah Mesir. Dan bagi Eric Cline dari Universiti George Washington, Washington D.C, walaupun kisah Homer itu berkemungkinan fiksyen semata-mata, ia tidak seharusnya dijadikan alasan untuk menolak kisah berkenaan mentah-mentah. Beliau menambah, “Setiap tamadun di dunia ini akan tumbang juga akhirnya. Ianya merupakan satu kesilapan untuk kita bermegah dengan menyangka kita satu-satunya tamadun yang akan terselamat.”

SUMBER